Orang suka beri perhatian benda bodoh – Alicia Amin
Oleh MOHD. HAIKAL ISA

24 Mac 2021, 2:51 pm
PETALING JAYA – “Orang suka beri perhatian kepada perkara bodoh.”
Itu antara kata-kata yang terpacul dari bibir model dan pelakon sensasi, Alicia Amin atau nama lengkapnya, Raja Alicia Raja Amin, 26, apabila ditebak pertanyaan dirinya sering menimbulkan kontroversi.
Kata bekas salah seorang peserta program realiti Asia’s Next Top Model musim ke-5 itu, ada banyak perkara lain dalam dunia ini yang memerlukan perhatian orang ramai daripada perhatian itu dibazirkan kepada dirinya.
“Saya bukanlah nak cakap bakat saya terlalu hebat yang perhatian semua harus ditumpukan kepada saya tapi ada benda lain dalam dunia yang perlu diberikan perhatian sewajarnya.
“Saya tak faham mengapa orang suka beri perhatian pada benda yang tak penting. Malaysia ada ramai orang berbakat tapi hanya kerana mereka ‘pelik’ sedikit dan tak fit in the box (berbeza), peluang untuk mereka menyerlah tertutup begitu sahaja.
“Ini termasuklah kita punya muzik atau filem underground atau indie. Orang tak suka tengok benda yang tak biasa mereka sampaikan mereka tiada peluang langsung untuk menonjol,” katanya ketika ditemui Kosmo! Online pada tayangan perdana filem lakonannya, Salina arahan Raja Mukhriz di ibu negara malam tadi.

Alicia dikecam hebat netizen kerana mempunyai anjing peliharaan di rumah meskipun berstatus wanita Muslim.
Mengulas lanjut terkait isu sama melibatkan dirinya yang dilihat sering berpakaian mencolok mata, Alicia yang baru sahaja mendirikan rumah tangga dengan seorang doktor Februari lalu berkata, dia tahu apa yang dilakukannya dalam kehidupan dan sudah tidak mempunyai kudrat untuk melayan kritikan ramai.
“Bagi saya, selagi saya tak sakitkan orang, tak mendatangkan bahaya kepada mereka, tak payah lah nak tutup peluang hanya kerana jadi diri sendiri.
“Saya rasa benda itu mengarut. Dulu masa muda saya suka ‘layan’ kritikan orang, sekarang saya ambil pendekatan biarlah sahaja semua berlalu.
“Saya tak rasa diri saya kebal sampai tak endahkan nasihat orang tapi kalau orang boleh yakinkan saya cara hidup atau apa yang saya jalani memudaratkan, saya akan duduk dan berfikir untuk ubah apa yang salah.
Alicia bergelar isteri kepada seorang doktor perubatan, Farzan Februari lalu.
“Pun begitu, inilah dunia. Setiap orang bebas untuk punya pendapat dan saya tak paksa sesiapapun berfikir tentang saya. Pada masa sama, saya sedar inilah lumrah jadi orang dikenali, apa sahaja kita buat akan jadi buah mulut orang,” ujar isteri kepada seorang doktor dikenali dengan nama Farzan itu.
Selain sering berpenampilan seksi, Alicia juga sering dikritik netizen kerana mempunyai tatu di badan dan mempunyai anjing peliharaan di rumahnya walaupun berstatus seorang wanita Muslim. – K! ONLINE


Gara-gara pokok nangka, lelaki tergamak pukul bapa
Oleh ASLIZA MUSA

24 Mac 2021, 3:19 pm
TELUK INTAN – Hanya kerana pokok nangka, seorang lelaki mengamuk hingga tergamak memukul bapanya menggunakan batang cangkul dalam kejadian di Kampung Cina Sungai Durian di sini, semalam.
Dalam kejadian itu, mangsa berusia 69 tahun mengalami beberapa kecederaan termasuk patah tulang siku, bengkak di pergelangan tangan kanan dan menerima jahitan di lengan dan kepala.
Ketua Jabatan Siasatan Jenayah Perak, Senior Asisten Komisioner Anuar Othman berkata, pihaknya menerima laporan mengenai kejadian itu pada pukul 12.36 tengah hari.
Katanya, siasatan awal mendapati lelaki warga emas itu dipukul anaknya yang berusia 40 tahun menggunakan batang cangkul.
“Mangsa dikatakan dipukul oleh anaknya kerana perselisihan faham mengenai jenis pokok yang ditanam mangsa di mana suspek tidak mahu bapanya itu menanam pokok nangka di tanah milik mangsa.
“Suspek yang berang telah memukul bapanya menggunakan batang cangkul sebelum mangsa yang dalam keadaan berlumuran darah lari menyelamatkan diri,” katanya di sini hari ini.

Menurut beliau, mangsa yang lari dengan menunggang motosikal kemudiannya dijumpai seorang lelaki pada pukul 8.20 pagi yang kemudian membantu menghubungi ambulans dan menantu mangsa.
Katanya, mangsa telah dihantar ke Hospital Teluk Intan untuk rawatan kecemasan.
“Siasatan mendapati, dua beranak itu tinggal berasingan dan suspek adalah anak keempat hasil perkahwinan mangsa dengan isteri pertama dan tinggal sendirian di rumah mangsa iaitu lokasi kejadian.
“Suspek tidak bekerja dan disyaki terbabit dalam penyalahgunaan dadah selain mempunyai beberapa rekod lampau,” katanya.
Tambah beliau, suspek melarikan diri selepas kejadian itu dan usaha mengesannya sedang dijalankan.
“Kes disiasat mengikut Seksyen 326 Kanun Keseksaan,” katanya. – K! ONLINE


Amirudin, Khairy bincang kaedah terbaik daftar vaksin rakyat Selangor
Oleh ABDUL RAZAK IDRIS

24 Mac 2021, 3:16 pm
SHAH ALAM – Menteri Besar Selangor, Datuk Seri Amirudin Shari akan berbincang bersama
Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar, esok, dalam mencari kaedah pendaftaran terbaik bagi proses pemberian vaksin kepada rakyat negara ini termasuk warga emas.
Amirudin berkata, perbincangan itu akan dilakukan di pejabatnya susulan setakat hanya kira-kira 1.4 juta sahaja berdaftar berbanding jumlah keseluruhan rakyat Selangor seramai 6.4 juta.
“Esok saya ada bermesyuarat dengan Khairy Jamaluddin. Kita di negeri Selangor ada perancangan menggerakkan jentera pentadbiran untuk mendaftarkan warga kita untuk program imunisasi.
“Jumlah yang mendaftar program imunisasi agak kecil iaitu kira-kira 1.3 hingga 1.4 juta berbanding 6.4 juga jumlah keseluruhan rakyat. Manakala warga asing seperti pembantu rumah di negeri terdapat 700,000 dan hanya 400,000 sahaja berdaftar,” katanya selepas merasmikan Kafe Gloria Jeans di Bangunan Sultan Salahuddin Shah hari ini.
Beliau berkata demikian bagi mengulas kaedah terbaik untuk mendaftarkan warga emas dan warga Selangor untuk PICK agar tiada sesiapa yang tercicir.
Amirudin berkata, pihaknya telah menjalankan pelbagai langkah memudahkan urusan pendaftaran PICK kepada warga emas khususnya termasuk dari rumah ke rumah serta membuka kaunter di pasar malam di serata negeri.

“Apa yang penting bukan sahaja isu pendaftaran tetapi kita ingin memastikan kumpulan yang ingin disasarkan adalah kumpulan yang tepat.
“Selain mendaftarkan warga Selangor untuk menerima vaksin kita juga perlu mengambil langkah untuk mempromosi PICK supaya rakyat segera mendaftar,”katanya. – K! ONLINE


Ustaz dituduh liwat, amang seksual pelajar
Oleh MOHD SYALMIZI HAMID

24 Mac 2021, 2:35 pm
GEORGE TOWN – Seorang guru agama lelaki berusia 29 tahun mengaku tidak bersalah di Mahkamah Sesyen di sini hari ini atas tiga pertuduhan meliwat dan amang seksual terhadap seorang pelajarnya berusia 15 tahun pada November hingga Mac lalu.
Tertuduh yang memakai baju dan seluar hitam itu membuat pengakuan tersebut selepas pertuduhan ke atasnya dibacakan di hadapan Hakim Norsalha Datuk Hamzah.
Mengikut pertuduhan, dia didakwa melakukan perbuatan itu ke atas seorang pelajar lelaki di sebuah rumah di Teluk Kumbar dekat sini di antara 20 November tahun lalu hingga 14 Mac lalu.
Tertuduh didakwa melakukan kesalahan itu mengikut Seksyen 377C Kanun Keseksaan dan Seksyen 14(a) Akta Kesalahan-Kesalahan Seksual terhadap Kanak-Kanak 2017.
Dia bakal berdepan hukuman penjara di antara lima tahun sehingga 20 tahun dan sebatan jika sabit kesalahan.
Kes itu dikendalikan Timbalan Pendakwa Raya, Nabila Huda Muhammad Nazim, manakala tertuduh diwakili peguam, Md. Yusuf Md. Idris.

Mahkamah membenarkan tertuduh diikat jamin RM12,000 dengan seorang penjamin selain turut mengenakan syarat tambahan agar tertuduh tidak boleh menghampiri mangsa.
Kes itu akan disebut semula pada 26 April depan. – K! ONLINE


Lupus barang-barang e-waste secara teratur
Oleh ZAKI SALLEH

24 Mac 2021, 2:39 pm
IPOH – Kerajaan negeri Perak dengan kerjasama Jabatan Alam Sekitar (JAS) negeri hari ini melancarkan Kempen Pengumpulan Buangan Barangan Elektrik dan Elektronik (e-waste) peringkat negeri Perak sejajar dengan penerapan agenda ‘Perak Bumi Lestari’.
Kempen ini bermatlamat untuk menyemai kesedaran dalam kalangan masyarakat mengenai kesan pembuangan perkakasan elektrik secara tidak teratur (e-waste) selain meningkatkan kesedaran awam untuk menjaga alam sekitar.
Menteri Besar, Datuk Saarani Mohamad berkata, kempen sama yang dilaksanakan pada tahun lalu berjaya mengumpul sebanyak 44.3 tan buangan E-Waste isi rumah sekali gus menjadikan Perak antara negeri yang merekodkan kutipan tertinggi.
Sehubungan itu kata beliau, pada tahun ini, kempen tersebut akan terus dipergiatkan dengan penglibatan lebih menyeluruh anggota masyarakat melalui kerjasama kesemua pihak berkuasa tempatan (PBT) yang akan melaksanakannya pada setiap daerah.
“Dengan jalinan kerjasama yang menyeluruh ini, pelaksanaan sistem pengumpulan dan pembuangan barangan elektrik dan elektronik di dalam negeri Perak dapat dijalankan lebih selamat, tersusun dan berkesan.
“Kesemua buangan e-waste yang berjaya dikumpulkan di semua pusat pengumpulan daerah akan dikutip dan diuruskan oleh syarikat yang dilesenkan JAS Perak untuk dikitar semula dan dilupuskan,” ujarnya ketika berucap semasa melancarkan Kempen e-waste Peringkat negeri Perak di Bangunan Darul Ridzuan di sini hari ini.

Sepanjang kempen ini nanti, orang ramai diseru supaya menghantar buangan e-waste dari rumah ke pusat-pusat pengumpulan secara sukarela dan tidak membuang ke dalam tong sampah domestik sedia ada.
Ini kerana buangan e-waste berupa buang yang bertoksik dan berpotensi mengancam kesihatan kita dan merosakkan alam sekitar.
Tambah Saarani, program ini diharap dapat mewujudkan satu jalinan kerjasama antara agensi-agensi di bawah kerajaan Persekutuan, kerajaan negeri dan pihak berkepentingan dalam usaha pemuliharaan dan perlindungan alam sekitar di negeri ini
Katanya lagi, orang ramai juga adalah dialu-alukan untuk menjadi mata dan telinga JAS dengan melaporkan sebarang aktiviti yang mencemarkan alam sekitar. – K! ONLINE


Jurugambar hina agama Hindu didapati bersalah
Oleh NUZULSHAM SHAMSUDDIN

24 Mac 2021, 2:48 pm
KUALA LUMPUR – Seorang  jurugambar syarikat produksi didapati bersalah di Mahkamah Sesyen di sini hari ini atas dua pertuduhan memuat naik status jelik menghina agama Hindu dalam Facebook miliknya dua tahun.
Hakim M.M Edwin Paramjothy memutuskan demikian selepas mendapati pihak pembelaan gagal menimbulkan keraguan munasabah terhadap dua pertuduhan yang dihadapi Zamri Abdul Razak, 54, diakhir pembelaan kes itu.
“Selepas mendengar semua keterangan daripada kedua-dua belah pihak, mahkamah mendapati pihak pendakwaan berjaya membuktikan kes,” kata hakim itu.
Mahkamah bagaimanapun menetapkan 2 April ini bagi tarikh jatuh hukum.
Mengikut pertuduhan pertama dan kedua, Zamri didakwa melalui perkhidmatan aplikasi Facebook dengan menggunakan laman profil Facebook “Zamri Bin Abd Razak” secara sedar membuat dan memulakan penghantaran dua komunikasi yang jelik sifatnya dengan niat untuk menyakitkan hati orang lain.
Kedua-dua pautan itu kemudian dibaca seorang pengguna Facebook “Saravana Kumar” di Pejabat Bahagian Siasatan Jenayah Siber dan Multimedia, Jabatan Siasatan Jenayah Komersial, Ibu Pejabat Polis Bukit Aman, Tingkat 27, Menara KPJ, Wangsa Maju, di sini, pukul 12.45 tengah hari, pada 10 Mac 2019.

Pendakwaan terhadapnya dikemukakan mengikut Seksyen 233(1)(a) Akta Komunikasi dan Multimedia 1998 dan boleh dihukum menurut Seksyen 233(3) akta sama memperuntukkan hukuman penjara setahun atau denda atau kedua-duanya.
Semasa prosiding, Timbalan Pendakwa Raya Nor Azizah Aling berhujah agar mahkamah mengenakan hukuman berbentuk pemenjaraan dan denda yang berat kerana kesalahan yang dilakukan serius dan berat.
“Dengan satu hukuman yang berat dapat memberi amaran yang tegas pada mana-mana indvidu yang cuba menggugat keharmonian negara,” katanya.
Bagaimanapun peguam Mohd. Harris Al-Hajj Abdullah yang mewakili tertuduh memohon mahkamah menjatuhkan hukuman denda dan bukan pemenjaraan berikutan anak guamnya perlu mendapatkan rawatan kerana penyakit jantung yang dialami selain pendapatan tertuduh terjejas akibat pandemik. – K! ONLINE


Agong adakan mesyuarat Pra-Kabinet bersama PM
Oleh ZULKIFLI MANZOR

24 Mac 2021, 3:11 pm
PETALING JAYA – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menerima menghadap Perdana Menteri, Tan Sri Muhyiddin Yassin hari ini.
Laman rasmi Facebook Istana Negara menyebut, Yang di-Pertuan Agong menerima menghadap Perdana Menteri untuk mesyuarat Pra-Kabinet selama satu jam bermula pukul 8 pagi.
“Mesyuarat Pra-Kabinet adalah antara aktiviti mingguan atau rutin utama Al-Sultan Abdullah untuk berbincang dan bertukar pendapat bersama Perdana Menteri berkenaan urusan dan isu-isu berkaitan kerajaan,” kata laman Facebook itu. – K! ONLINE


Dua jam kejar bot nelayan Vietnam
Oleh TOREK SULONG

24 Mac 2021, 3:48 pm
PASIR PUTEH – Agensi Penguatkuasaan Maritim Malaysia (Maritim Malaysia) Kelantan berjaya menahan seramai 19 orang nelayan Vietnam di dalam dua buah bot ketika mereka sedang menangkap ikan di perairan negara semalam.
Pengarah Maritim Malaysia Kelantan, Kepten Maritim Muhd. Nur Syam Asmawie Yaacob berkata, bot pertama yang dinaiki oleh seorang tekong dan tiga awak-awak itu ditahan pada pukul 10.23 pagi kira-kira 107 kilometer (km) dari kuala Tok Bali di sini.
Katanya, bagaimanapun, 14 nelayan asing lagi termasuk seorang tekong yang berada di dalam bot nelayan kedua telah melarikan bot mereka sehingga 144 km dari kawasan kuala.
“Ketika serbuan dijalankan, kedua-dua bot itu sedang menangkap ikan di perairan negara. Bagaimanapun, sebuah lagi bot bertindak agresif dengan cuba meloloskan diri, namun berjaya ditahan selepas anggota Maritim Malaysia mengejar mereka selama hampir dua jam.
“Selepas menahan semua suspek, kita menghadapi kesukaran untuk membawa pulang mereka ekoran keadaan laut yang bergelora dengan kelajuan angin yang mencecah 60 kilometer sejam,” katanya pada sidang akhbar di Jeti Maritim Malaysia Kelantan di sini hari ini.
Menurut Muhd. Nur Syam Asmawie, pihaknya mengambil masa selama 22 jam untuk membawa pulang kesemua suspek ke pangkalan Maritim Malaysia di Tok Bali sini untuk siasatan lanjut.

Katanya, siasatan awal mendapati, nelayan-nelayan asing itu tidak mempunyai dokumen pengenalan diri dan mereka berusia dalam lingkungan 16 hingga 60 tahun.
Ujarnya, kedua-dua buah bot itu juga tidak memiliki permit untuk menangkap ikan di bawah Akta Perikanan 1985.
“Kita turut merampas pelbagai jenis ikan yang dianggarkan seberat 1.2 tan dan bekalan minyak diesel sebanyak 21,000 liter.
“Siasatan awal mendapati, jumlah rampasan itu melibatkan nilai RM2.5 juta termasuk dua buah bot yang digunakan oleh mereka,” katanya.
Ujarnya, kesemua suspek akan menjalani ujian saringan Covid-19 sebelum ditahan reman bagi siasatan lanjut.
Tambahnya, kes disiasat mengikut Seksyen 15(1)(a) Akta Perikanan 1985 dan Seksyen 6(1)(c) Akta Imigresen 1959/1963. – K! ONLINE


Waris pekerja maut kren jatuh layak terima faedah Perkeso
Oleh NUR HUDA MUSA

24 Mac 2021, 2:45 pm
KUALA LUMPUR – Tiga pekerja warga China yang terkorban dalam kejadian komponen kren jatuh di tapak pembinaan Lebuhraya Bertingkat Sungai Besi-Ulu Kelang (SUKE), Alam Damai, Cheras kelmarin layak menerima faedah Pertubuhan Keselamatan Sosial (Perkeso).
Ketua Eksekutif Perkeso, Datuk Seri Dr. Mohammed Azman Aziz Mohammed berkata, pekerja asing layak menerima bayaran faedah Skim Bencana Kerja Pekerja Asing sekiranya majikan mereka mencarum.
“Bila berlaku kemalangan di tempat kerja atau dalam perjalanan balik, mereka boleh dapat bayaran faedah di bawah skim bencana. Jika meninggal dunia, maka waris yang akan terima bayaran faedah itu.
“Bagi kes yang berlaku baru-baru ini, Perkeso sedang kenal pasti mangsa dan waris untuk kita buat bayaran tersebut,” katanya pada sidang akhbar selepas melawat Mini Karnival Penjana Kerjaya Kementerian Sumber Manusia untuk OKU di Wisma Perkeso di sini hari ini.
Dalam pada itu katanya, pihak Perkeso mempunyai Skuad Perkeso Prihatin yang bertindak mengenal pasti mangsa atau waris sekiranya berlaku kemalangan.
“Seperti dua kes sebelum ini, yang melibatkan dua mangsa meninggal dunia selepas van kilang dihempap perancah besi pembinaan SUKE, kita sudah bayar faedah orang tanggungan kepada ibu salah seorang mangsa,” jelasnya. – K! ONLINE


[VIDEO] Amaran cuaca buruk di Pahang
25 Mac 2021, 8:59 pm
PETALING JAYA – Jabatan Meteorologi Malaysia (MetMalaysia) hari ini mengeluarkan amaran cuaca buruk peringkat jingga di Pahang.
Menerusi kenyataan di laman sosial Facebooknya, MetMalaysia memaklumkan, daerah yang terlibat adalah Kuantan, Pekan dan Rompin.
Jelas agensi itu, negeri yang menerima amaran waspada peringkat kuning pula melibatkan Terengganu, Pahang, Johor dan Sabah.
“Di Terengganu, ia membabitkan daerah Kemaman dan negeri Johor pula, melibatkan daerah Mersing dan Kota Tinggi.
“Bagi negeri Sabah, ia membabitkan Tawau, Sandakan (Kinabatangan) dan Kudat,” katanya. – K! ONLINE


Lapan penyokong Daesh ditahan cuba bunuh Tun M
25 Mac 2021, 9:22 pm
PETALING JAYA – Bahagian Anti Pengganas (E8), Cawangan Khas Bukit Aman berjaya mematahkan rancangan membunuh bekas Perdana Menteri Tun Dr. Mahathir Mohamad dan bekas Menteri Kewangan, Lim Guan Eng sebelum Perintah Kawalan Pergerakan (PKP) dikuatkuasakan.
Perkara itu didedahkan Ketua Penolong Pengarah E8 Cawangan Khas Bukit Aman, Senior Asisten Komisioner Azman Omar dalam satu forum maya anjuran Institut Kajian Tinggi Islam Antarabangsa (IAIS) Malaysia berkenaan radikalisme dan ekstremisme pagi tadi.
Menurutnya, rancangan tersebut terbongkar selepas penahanan seorang lelaki yang mengaku merancang untuk menyerang secara bersendirian bekas menteri di Jabatan Perdana Menteri, Mujahid Yusof Rawa dan bekas Peguam Negara, Tommy Thomas.
“Kita berjaya menghalangnya melakukan jenayah itu pada Januari 2020 beberapa bulan sebelum negara dikenakan Perintah Kawalan Pergerakan (PKP).
“Kes itu antara tujuh tangkapan yang dilakukan pasukan E8 pada tahun lalu, berbanding lebih 10 serbuan dan tangkapan pada 2019.
“109 serbuan dan tangkapan dilakukan pada 2018,” jelasnya.

Dalam pada itu, menurut sumber, Bahagian E8 telah menjalankan operasi tangkapan ke atas enam individu yang terdiri daripada lima lelaki warga tempatan dan seorang lelaki warga Indonesia di Kuala Lumpur, Perak, Selangor dan Pulau Pinang pada 6 dan 7 Januari tahun lalu.
Operasi tangkapan itu adalah susulan siasatan ke atas kumpulan Whatsapp yang pernah membuat ugutan bunuh ke atas Dr. Mahathir dan beberapa orang kenamaan menerusi dua video ugutan pada 12 Disember 2019 dan 1 Januari tahun lalu di media sosial.
“Siasatan mendapati, ketua kumpulan itu turut menganggotai kumpulan yang mempunyai kaitan dengan penyerang berani mati pada 13 November 2019 di Indonesia.
“Kesemua tangkapan yang juga ahli kumpulan terbabit merupakan penyokong perjuangan kumpulan Daesh di negara ini. Siasatan sedang diteruskan dan segala perkembangan akan dimaklumkan dari semasa ke semasa,” jelasnya.
Kesemua tangkapan yang berusia 26 hingga 51 tahu itu kini ditahan mengikut Akta Kesalahan Keselamatan (Langkah-Langkah Khas) 2012 dan Bab IV A Kanun Keseksaan kerana terlibat dengan kesalahan berkaitan keganasan. -K! ONLINE


Ernie, Syamel nikah esok
Oleh MOHD. HAIKAL ISA

25 Mac 2021, 10:44 pm
PETALING JAYA – Pasangan selebriti popular, Ernie Zakri dan Syamel akan melangsungkan pernikahan pagi esok.
Pengurus kepada dua penyanyi tersebut, Aqilah Maria mengesahkan perkara itu kepada Kosmo! Online sebentar tadi.
“Nikah insya-Allah esok pagi,” kata Aqilah ringkas melalui pesanan WhatsApp.
Menurut Aqilah lagi, satu majlis resepsi bersama media akan dilangsungkan minggu hadapan di ibu negara.
Pasangan itu mulai rapat selepas terbabit dalam program Duo Star terbitan Astro pada 2017.
Ketika itu Syamel dan Ernie menjadi pasangan duet dan muncul juara dalam program realiti terbabit.

Lebih menguatkan cinta mereka apabila diangkat sebagai pemenang trofi Vokal Terbaik menerusi single duet berjudul Aku Cinta pada Anugerah Juara Lagu ke-32 (AJL32) pada 2018.
Mereka akhirnya mengikat tali pertunangan pada 15 Ogos tahun lalu. – K! ONLINE


Koperal bunuh anak sebelum bunuh diri
Oleh NOR SHAFAWATI YUP

25 Mac 2021, 11:45 pm
SEREMBAN – Seorang anggota polis berpangkat koperal ditemui mati selepas dipercayai menembak mati anak lelakinya sebelum menembak dirinya sendiri dalam kejadian bunuh diri di Jalan Widuri 1, Taman Sentosa Jaya di sini petang tadi.
Ketua Polis Daerah Seremban, Asisten Komisioner Mohd. Said Ibrahim berkata, anggota berusia 35 tahun dan anak lelakinya yang berusia tujuh tahun ditemui mati dengan kesan tembakan di kepala dalam sebuah kereta jenis Proton Wira.
“Pihak polis menerima panggilan berhubung kejadian ini pada pukul 6.42 petang dan hasil siasatan awal mendapati mangsa telah menembak diri sendiri dengan menggunakan senjata api jenis pistol selepas menembak anaknya.
“Dua beranak berkenaan ditemui dengan kesan tembakan di kepala dan polis percaya kejadian berlaku adalah bunuh diri dan bunuh,” katanya pada sidang akhbar di lokasi kejadian di sini malam tadi.
Menurut Mohd. Said, mangsa merupakan anggota polis berpangkat koperal yang bertugas di Bahagian Risikan Jenayah (D4), Ibu Pejabat Polis Daerah Seremban.
“Punca sebenar kejadian masih dalam siasatan, namun dipercayai ia berkaitan dengan masalah keluarga.

“Masih terlalu awal untuk saya beri penjelasan berhubung punca si mati ambil tindakan membunuh diri, tapi saya percaya si mati ada masalah keluarga,” katanya.
Beliau berkata, kes disiasat mengikut Seksyen 302 Kanun Keseksaan iaitu dan laporan mati mengejut.
Difahamkan mangsa mempunyai seorang isteri dan dua anak lelaki iaitu berusia 14 dan tujuh tahun. -K! ONLINE


Cubaan rempuh, polis lepaskan tembakan
25 Mac 2021, 7:58 pm
PETALING JAYA – Tindakan pemandu kereta Proton Satria cuba merempuh anggota polis yang sedang bertugas telah mendorong pihak berkuasa untuk melepaskan satu das tembakan dalam kejadian di Kampung Sungai Kayu Ara, Damansara Utama, di sini hari ini.
Kejadian berlaku ketika polis dari Balai Polis Damansara mengejar kereta berkenaan di Jalan Anggerik, Kampung Sungai Kayu Ara kira-kira pukul 2.25 petang.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, anggota polis terpaksa melepaskan satu das tembakan pada bahagian tayar hadapan sebelah kanan kereta itu kerana pemandunya telah bertindak agresif dengan cuba merempuh anggota bertugas.
“Ketika polis mengejar kenderaan itu, suspek juga telah bertindak memandu melawan arus di Lebuhraya Damansara-Puchong (LDP) sebelum berhenti di tepi jalan berhampiran sebuah gereja di SS25.
“Suspek kemudiannya keluar daripada kereta dan melarikan diri melalui longkang berhampiran,” katanya dalam kenyataan hari ini.
Jelasnya, pihak polis telah melakukan pemeriksaan terhadap kereta yang ditinggalkan suspek dan menemui pelbagai barangan yang disyaki digunakan untuk kegiatan pecah cermin kereta.

“Usaha mengesan suspek sedang giat dijalankan dan kita percaya suspek masih berada di dalam daerah ini,” ujarnya.
Katanya, kes disiasat mengikut Seksyen 307 Kanun Keseksaan kerana cuba membunuh dan Seksyen 186 Kanun Keseksaan atas kesalahan menghalang tugas penjawat awam.
Orang ramai yang mempunyai maklumat berkenaan suspek diminta menghubungi pegawai penyiasat, Inspektor Adam Firdauz Ahmad di talian 012-7565464 untuk tindakan lanjut. – K! ONLINE


Filipina hantar lebih banyak kapal tentera ke Laut China Selatan
Oleh KOSMO!

25 Mac 2021, 8:58 pm
MANILA – Tentera Filipina mengarahkan lebih banyak kapal tentera laut dihantar ke Laut China Selatan hari ini ketika perbalahan diplomatik meningkat berhubung armada bot China yang berlabuh berhampiran terumbu tuntutan bertindih.
China menuntut hampir keseluruhan Laut China Selatan yang kaya dengan sumber alam semula jadi.
Manila telah mengarahkan Beijing memanggil pulang sebanyak 183 bot yang berlabuh di terumbu berbentuk bumerang sekitar 320 kilometer dari Pulau Palawan itu selepas menyifatkan kehadirannya sebagai pencorobahan kedaulatan wilayah Filipina.
Kira-kira 220 buah bot dikesan oleh pengawal pantai Filipina pada 7 Mac lepas tetapi berita tersebut hanya didedahkan hujung minggu lalu. Sebuah pesawat peronda tentera Filipina mendapati sebanyak 183 bot China masih berada di sana.
China menyatakan bahawa bot-bot nelayannya sedang berlindung daripada cuaca buruk berhampiran terumbu itu.
Seorang jurucakap Angkatan Bersenjata Filipina berkata, kapal-kapal tambahan tentera laut akan mengadakan ‘rondaan kedaulatan’ di laluan laut itu.

Beliau tidak menyatakan sama ada kapal-kapal tentera Filipina akan belayar berhampiran terumbu tersebut atau jenis kapal perang yang akan digunakan. – AFP


Teliti dan percepatkan persetujuan inisiatif pengebilan bersepadu -PM
Oleh MOHD. HUSNI MOHD. NOOR

25 Mac 2021, 9:01 pm
PUTRAJAYA – Perdana Menteri,nTan Sri Muhyiddin Yassin mahu negeri-negeri lain meneliti dan mempercepatkan persetujuan bagi inisiatif pengebilan bersepadu membabitkan perkhidmatan bekalan air dan pembetungan.
Sekretariat Majlis Air Negara, Kementerian Alam Sekitar dan Air (KASA) menerusi kenyataan hari ini berkata, perkara itu dimaklumkan Perdana Menteri ketika mempengerusikan Mesyuarat Kedua Majlis Air Negara (MAN) 2021 secara maya, hari ini.
Menurutnya, Perdana Menteri turut menyarankan supaya inisiatif itu dilaksanakan bagi negeri-negeri yang telah memberikan persetujuan.
“Selain itu, mesyuarat juga dimaklumkan bahawa kerajaan Negeri Johor turut menyatakan persetujuan untuk IWK Konsortium Sdn. Bhd. mengambil alih perkhidmatan pembetungan di Majlis Perbandaran Johor Bahru dan Majlis Perbandaran Pasir Gudang,” katanya.
Kenyataan itu berkata, Perdana Menteri turut menyifatkan Program Program Denai Sungai Kebangsaan (DSK) disambut baik oleh semua negeri khususnya dalam usaha mengurangkan pencemaran sungai.
Sebelum ini, KASA menyasarkan membina 10,000 kilometer denai di tepi sungai di seluruh negara sebagai kawasan rekreasi dan taman awam menjelang 2030 sebagai langkah pencegahan pencemaran di kawasan itu.-K! ONLINE


Pencemaran dipercayai punca kemaluan lelaki makin mengecil
Oleh KOSMO!

25 Mac 2021, 8:05 pm
LONDON – Seorang saintis utama dunia mendakwa bahawa pencemaran berisiko mengakibatkan bayi lelaki dilahirkan dengan zakar yang semakin mengecil, lapor akhbar Daily Star semalam.
Dr. Shanna Swan dalam buku yang ditulisnya baru-baru ini menjelaskan hubung kait antara penggunaan bahan kimia industri dalam produk harian dengan zakar lebih kecil, bilangan sperma rendah dan kegagalan ereksi.
Beliau percaya zakar mengecil dan bilangan sperma rendah berpunca daripada phthalates iaitu kumpulan bahan kimia yang dijumpai dalam pembuatan plastik dan turut memberi kesan kepada penghasilan hormon endokrin.
Bahan kimia tersebut boleh dipindahkan menerusi penyusuan badan serta berpotensi memberi kesan kepada bayi sejak berada di dalam rahim ibu.
Ia seterusnya berisiko mendatangkan pelbagai masalah lain seperti IQ lebih rendah, kelahiran pramatang, tahap testosteron rendah serta zakar yang mengecil.
“Bayi-bayi kini memasuki dunia yang telah tercemar dengan pelbagai bahan kimia disebabkan bahan yang mereka serap di dalam rahim,” tulisnya dalam bukunya itu.

Kajian tersebut turut mendapati bahawa pencemaran juga boleh memberi kesan kepada keinginan batin lelaki.
“Ya, kami juga menemui hubung kait antara kandungan phthalate wanita dan kepuasan seksual mereka.
“Penyelidik di China turut mendapati pekerja yang mempunyai kandungan bisphenol A lebih tinggi, dikenali sebagai BPA dalam darah mereka adalah lebih berisiko mempunyai masalah seksual termasuk keinginan seksual yang menurun,” ujarnya.
Sebelum ini, satu kajian oleh pasukan saintis Itali pada 2018 mendapati bahawa bayi lelaki berpotensi mempunyai zakar lebih kecil kecil jika ibu bapa mereka terdedah kepada kandungan bahan kimia yang tinggi. – Agensi


Ever Given sedang diapungkan semula
Oleh KOSMO!

25 Mac 2021, 8:16 pm
KAHERAH – Sebuah kapal kontena besar yang tersadai di terusan Suez sehingga menyebabkan kesesakan laluan kapal sebahagiannya berjaya diapungkan semula, lapor laman berita The Guardian.
Ever Given, satu daripada kapal terbesar di dunia tersebut tersekat di bahagian hujung terusan selatan pada kelmarin sehingga mengganggu lalu lintas marin di laluan perdagangan antarabangsa tersibuk itu.
Pihak Berkuasa Terusan Suez (SCA) berkata, kapal seberat 220,000 tan dan sepanjang 400 meter yang dikendalikan oleh firma dari Taiwan, Evergreen itu hilang kawalan untuk mengemudi dalam keadaan angin kencang dan ribut debu.
Lapan kapal penunda berusaha untuk membebaskan kapal tersebut, yang memaksa mereka menutup laluan utama ke perdagangan Asia-Eropah yang dilalui kira-kira 50 kapal sehari pada tahun 2019, demikian menurut statistik kerajaan Mesir.
Sebuah syarikat perkhidmatan marin yang berpangkalan di Dubai, GAC berkata, Ever Given sebahagiannya telah diapungkan semula dan dipindahkan ke sepanjang tebing terusan.
“Trafik dijangka kembali seperti biasa sebaik sahaja kapal itu berjaya ditunda ke kedudukan lain,” jelas GAC di laman webnya.

Ever Given merupakan satu daripada kapal terbesar di dunia. – AFP
Sementara itu, pengurus teknikal Ever Given, Bernhard Schulte Shipmanagement (BSM) berkata, ia tersadai di terusan itu kira-kira pukul 5.40 pagi kelmarin.
Kesemua kru selamat, dan sehingga kini belum ada laporan mengenai kecederaan atau pencemaran diterima.
Terusan Suez merupakan satu daripada laluan air terpenting di dunia yang menghubungkan Mediterranean dengan Laut Merah serta merupakan laluan perkapalan ke Asia.
Ia meliputi sepanjang 190 kilometer, sedalam 24 meter dan seluas 205 meter yang boleh mengendalikan puluhan kapal kontena besar dalam masa sehari. – Agensi


Warga emas hilang enam hari ditemui di semak
Oleh NOR AINNA HAMZAH

25 Mac 2021, 8:03 pm
TAMPIN – Warga emas yang hilang sejak Sabtu lalu ditemui oleh seorang pekerja kontraktor Tenaga Nasional Berhad (TNB) berdekatan belukar tepi jalan simpang Desa Permai, Batu 4 Jalan Tampin-Gemas, di sini, petang tadi.
Dalam kejadian kira-kira pukul 2.45 petang itu, mangsa, Che Som Ibrahim, 69, ditemui ketika pekerja lelaki berkenaan yang ingin melakukan kerja-kerja pembersihan di lokasi kejadian.
Menurut Ketua Polis Daerah Tampin, Superintenden Anuwal Ab. Wahab, sebaik ditemui, lelaki berkenaan segera menghubungi Bilik Gerakan Ibu Pejabat Polis Daerah (IPD) Tampin untuk tindakan selanjutnya.
“Mangsa ditemui di dalam kawasan semak belukar terbaring tidak bermaya, namun dalam keadaan sedarkan diri.
“Mangsa segera dikejarkan ke Hospital Tampin oleh pasukan paramedik yang tiba di lokasi penemuan berkenaan,” katanya ketika dihubungi, di sini, tadi.
Sementara itu, menantu mangsa, Abdul Halem Samsuddin, 31, ketika dihubungi melalui aplikasi whatsApp meluahkan kesyukuran ibu mertuanya telah ditemui.

“Mak dah ditemui… alhamdulilah,” balasnya ringkas.
Semalam Kosmo Online malaporkan Halem memohon doa orang ramai supaya ibu mentuanya yang hilang sejak pagi Sabtu lalu segera ditemui. -K! ONLINE


Bomba pujuk satu jam wanita cuba bunuh diri
Oleh DIYANATUL ATIQAH ZAKARYA

25 Mac 2021, 6:20 pm
MELAKA – Suasana di sebuah pangsapuri di Taman Pertam Jaya di sini, hari ini bertukar kecoh selepas seorang wanita memanjat keluar besi balkoni rumahnya di tingkat enam dipercayai cuba membunuh diri gara-gara mempunyai masalah rumah tangga.
Kejadian itu disedari penduduk kira-kira pukul 1.10 petang selepas terlihat mangsa yang berusia 29 tahun berdiri di luar balkoni dengan keadaan kedua-dua tangan berpaut pada besi tersebut.
Pegawai Operasi Zon 1 Jabatan Bomba dan Penyelamat Malaysia (JBPM) Melaka, Penguasa Kanan Baharum Muhamad Hasim berkata, pihaknya menerima panggilan kecemasan berhubung kejadian itu pada pukul 1.14 petang.
Katanya, sepasukan lapan anggota bomba daripada Balai Bomba dan Penyelamat (BBP) Padang Temu dikejarkan ke lokasi kejadian dan tiba enam minit kemudian.
“Sebaik tiba di lokasi, kita mendapati mangsa berada luar balkoni kediaman rumahnya di tingkat enam sebuah blok pangsapuri berkenaan.
“Anggota bomba dengan bantuan polis terpaksa menggunakan balkoni jiran rumah di bahagian atas untuk memujuk mangsa kira-kira satu jam berikutan pintu rumahnya berkunci,”katanya ketika dihubungi di sini, hari ini.

Katanya, dengan kebenaran polis, pasukan bomba kemudian bertindak memecahkan pintu rumah mangsa dan memasuki rumah berkenaan bagi memastikan kedudukan wanita berkenaan dalam keadaan selamat.
“Anggota bomba dan penduduk setempat turut membantu merentang kain kanvas di tingkat bawah bangunan terbabit sebagai langkah berjaga-jaga.
“Wanita itu berjaya dipujuk dan selamat masuk semula ke dalam kawasan rumah pada pukul 2.14 petang. Difahamkan kejadian itu berlaku disebabkan mangsa tertekan dengan krisis rumah tangga,”katanya.
Ujarnya, mangsa kemudian diserahkan kepada pihak polis untuk siasatan lanjut. -K! ONLINE


Raja Muda Selangor prihatin, beri sokongan perniagaan mikro
Oleh ABDUL RAZAK IDRIS

25 Mac 2021, 7:51 pm
SHAH ALAM – Pandemik Covid-19 yang memberikan kesan terhadap para peniaga mikro mendapat perhatian Raja Muda Selangor, Tengku Amir Shah Sultan Sharafuddin Idris Shah yang melawat Wisma Koperasi Warga Hijrah Selangor Berhad (Kohijrah) hari ini.
Ketua Pegawai Eksekutif Selangor Youth Community (SAY), Nurul Azwa Rodzi, berkata, kunjungan Tengku Amir Shah itu turut disertai 10 usahawan mikro Kohijrah dan 10 usahawan Orang Kelainan Upaya (OKU) di bawah naungan baginda melalui program Liga Usahawan OKU Selangor (SAY LEAD).
Katanya, SAY bekerjasama dengan Kohijrah untuk membimbing 10 OKU menerusi program SAY LEAD.
“Peserta terdiri daripada pemegang kad ahli OKU itu juga usahawan yang mempunyai perniagaan mikro sendiri.
“Kohijrah yang mempunyai ahli seramai 15,000 orang turut terkesan akibat pandemik tersebut,” katanya ketika ditemui pemberita di sini hari ini.
Turut hadir Pengurus Besar Kohijrah, Mohd.Syukri Ismail.

Nurul Azwa turut memberitahu, Tengku Amir Shah turut menyokong usahawan mendapatkan trak makanan dan bantuan perniagaan yang disediakan Kohijrah.
“SAY LEAD telah dilaksanakan sejak tiga tahun lalu dengan seramai 40 usahawan telah berjaya dihasilkan program itu.
“Tengku Amir Shah dijadualkan akan memilih usahawan OKU terbaik pada 6 April ini yang bakal mendapat hadiah geran pembungkusan dan promosi daripada Kohijrah,” jelasnya. – K!ONLINE


Kenduri kahwin cetus Kluster Paloh Rambai
Oleh MUHAMMAD AYMAN GHAFFA

25 Mac 2021, 7:39 pm
KOTA BHARU – Kelantan mencatatkan satu lagi kluster baharu iaitu Kluster Paloh Rambai di Ketereh di sini yang berpunca daripada majlis perkahwinan yang berlangsung dua minggu lalu.
Pengerusi Jawatankuasa Kerajaan Tempatan, Perumahan dan Kesihatan Negeri, Dr. Izani Husin berkata, seramai 20 individu telah dikesan positif Covid-19 dalam kluster itu yang melibatkan daerah Kota Bharu dan Bachok.
Katanya, kes indeks bagi kluster itu merupakan seorang wanita berusia 57 tahun yang kini sedang dirawat di Pusat Kuarantin dan Rawatan Covid-19 (PKRC), Pusat Tarbiah Islamiah Kelantan (Putik), Pengkalan Chepa di sini.
“Wanita itu dikesan melalui saringan individu bergejala pada 18 Mac sebelum disahkan positif Covid-19 pada keesokan harinya.
“Kes dalam kluster ini terdiri daripada guru, kakitangan dan murid di beberapa buah sekolah. Selain itu, ahli keluarga rapat mereka juga dikesan dalam kluster ini,” katanya dalam satu kenyataan di sini hari ini.
Menurut Dr. Izani, punca penyebaran kluster itu dipercayai dari majlis perkahwinan anak wanita berkenaan yang diadakan pada 13 Mac lalu.

Ujarnya, usaha untuk mengenal pasti kontak rapat masih giat dijalankan oleh Pusat Kesihatan Daerah (PKD) Kota Bharu dan PKD Bachok.
“Semua rakyat Kelantan perlu mematuhi prosedur operasi standard (SOP) majlis sosial. Tangguhkan dahulu majlis kenduri sekiranya tidak dapat mematuhi SOP yang ditetapkan,” katanya.
Kosmo! Online semalam melaporkan Seorang guru dipercayai menjadi punca kepada penularan wabak Covid-19 sehingga sebuah sekolah di Ketereh di sini ditutup.
Sekolah itu ditutup selepas 11 orang guru dan seorang murid disahkan positif Covid-19 manakala 24 orang guru lagi kini sedang menjalani tempoh kuarantin.
Kes itu berkemungkinan berpunca daripada seorang guru yang menghadiri majlis perkahwinan sebelum menjangkiti guru dan murid. -K! ONLINE


Undi18 dijangka dilaksanakan selepas 1 September 2022
Oleh MOHD. HUSNI MOHD. NOOR

25 Mac 2021, 6:45 pm
PUTRAJAYA – Suruhanjaya Pilihan Raya (SPR) menjangkakan pendaftaran Pemilih Automatik dan Undi18 hanya boleh dilaksanakan selepas 1 September 2022.
Pengerusinya Datuk Abdul Ghani Salleh berkata, jangkaan itu dibuat setelah menilai semula pelbagai kekangan dan isu yang telah menjejaskan perancangan dan persiapan awal SPR.
Beliau berkata, SPR bersikap realistik dengan perkembangan dan situasi semasa negara ketika ini yang secara umumnya masih dalam tempoh Perintah Kawalan Pergerakan (PKP) bagi mengekang penularan wabak Covid-19.
“SPR komited untuk melaksanakan Pendaftaran Pemilih Automatik dan Undi18 seperti yang diluluskan di Parlimen untuk direalisasikan pada Pilihan Raya Umum ke-15 pada tahun 2023 berpandukan kepada Perkara 55(3) Perlembagaan Persekutuan,” katanya dalam kenyataan akhbar hari ini.
Abdul Ghani berkata, persiapan ke arah pelaksanaan itu masih berjalan dan dalam tindakan sewajarnya membabitkan pembangunan sistem, semakan dan penyelarasan data, program libat urus susulan bersama agensi kerajaan, parti politik dan badan bukan kerajaan (NGO) serta persiapan-persiapan lain yang berkaitan dengannya.
Beliau berkata, berdasarkan rekod terkini SPR, jumlah warganegara berumur 18 tahun dan ke atas adalah seramai 5.6 juta orang manakala mereka yang berusia 18 hingga 20 tahun hanya seramai 1.2 juta orang.

Menurutnya, 4.4 juta orang adalah mereka yang berusia 21 tahun dan ke atas.yang mana telahpun layak tetapi masih belum berdaftar sebagai pemilih.
“Justeru, kami menyeru rakyat Malaysia yang berusia 21 tahun dan ke atas ini untuk segera mendaftar sebagai pemilih secara dalam talian melalui mysprdaftar.spr.gov.my atau hadir ke Pejabat Pilihan Raya Negeri atau pejabat pos berdekatan,” katanya.
Katanya, SPR juga akan melancarkan sistem semakan prapendaftaran automatik melalui Portal SPR bermula Ogos depan bagi membolehkan 5.6 juta bakal pemilih menyemak dan mengesahkan maklumat mereka.
Jelasnya lagi, SPR juga sedang menyediakan satu laporan interim berhubung Pendaftaran Pemilih Automatik dan Undi18.
“Laporan ini dijangka akan dikeluarkan pada bulan September depan,” katanya. -K! ONLINE


Harta bapa Jho Low hampir RM48.5 juta kini milik kerajaan
Oleh NORLIZAH ABAS

25 Mac 2021, 6:42 pm
KUALA LUMPUR- Harta mencecah RM48.5 juta yang dirampas daripada tujuh akaun bank milik Tan Sri Larry Low Hock Peng kini milik Kerajaan Malaysia.
Beliau merupakan bapa ahli perniagaan dalam buruan, Low Teak Jho atau Jho Low manakala wang dalam akaun itu didakwa mempunyai kaitan dengan skandal 1Malaysia Development Bhd. (1MDB).
Perkara itu ditentukan oleh Mahkamah Tinggi di sini hari ini selepas berpuas hati tiada pihak ketiga hadir bagi membantah permohonan Suruhanjaya Pencegahan Rasuah Malaysia (SPRM) untuk melucuthak harta berkenaan.
Sehubungan itu, Hakim Mohamed Zaini Mazlan membenarkan permohonan SPRM untuk melucuthak harta yang dirampas daripada tujuh akaun bank milik bapa Jho Low.
Terdahulu, Timbalan Pendakwa Raya SPRM, Shafinaz Shabudin memaklumkan bahawa tiada pihak ketiga tampil bagi mencabar  tindakan pelucutan hak tersebut.
Beliau menyatakan, hari ini sepatutnya ditetapkan bagi penghujahan pihak ketiga bagi mencabar permohonan SPRM, namun tiada sesiapapun hadir berbuat demikian.

Sebelum ini media melaporkan bahawa akaun Hock Peng dibekukan pihak berkuasa kerana harta itu dipercayai sebahagian daripada penyiasatan 1Malaysia Development Bhd (1MDB).
Pada 29 Mac 2018, kerajaan memfailkan tindakan pelucutan sivil untuk membekukan tujuh akaun bank milik Hock Peng dengan mendakwa ia adalah hasil kegiatan pengubahan wang haram.
Wang yang dirampas termasuk tujuh akaun daripada bank RHB dan Maybank Berhad (MBB) masing-masing di KLCC, Kuala Lumpur dan Plaza Gurney, Pulau Pinang.
Harta terbabit adalah wang berjumlah RM20,784,952.56 dengan faedah dalam akaun semasa atas nama Hock Peng (Responden) di RHB yang disita pada 11 Disember 2018.
Turut disita, empat lagi akaun RHB masing-masing berserta faedah, wang berjumlah RM300,000; RM500,000 dan RM20 juta.
Bagi akaun MBB jumlah terbabit termasuk faedah ialah RM6,613,970.78, RM462,618.38 dan RM318,021.95.
Kesemua akaun itu adalah akaun simpanan tetap dan semasa yang disita pada Disember 2018 dan 31 Januari 2019. -K!ONLINE


Kilang penyaduran komponen elektrik didenda RM60,000
Oleh NUR SHARIEZA ISMAIL

25 Mac 2021, 6:50 pm
SEPANG – Tindakan sebuah kilang penyaduran komponen elektronik melepaskan efluen perindustrian mentah melebihi had piawai yang ditetapkan membawa padah apabila dikenakan denda RM60,000 oleh Mahkamah Sesyen Sepang di sini hari ini.
Hakim, Tengku Shahrizam Tuan Lah menjatuhkan hukuman tersebut kepada syarikat selaku Orang Kena Saman (OKS) yang diwakili pengarahnya yang membuat pengakuan bersalah di atas tiga pertuduhan yang dikenakan.
Mengikut pertuduhan pertama, syarikat didapati telah melepaskan efluen perindustrian melebihi had piawai seperti yang telah ditetapkan di bawah Peraturan 11(1)(b), Peraturan-Peraturan Kualiti Alam Sekeliling (Efluen Perindustrian) 2009 bagi tiga parameter.
Efluen perindustrian itu ialah kandungan pepejal terampai yang mempunyai kepekatan sebanyak 630 miligram perliter (mg/l) iaitu melebihi had kepekatan yang dibenarkan iaitu 100 mg/l selain kandungan aluminium yang mempunyai kepekatan sebanyak 30 mg/l iaitu melebihi had kepekatan yang dibenarkan iaitu 15 mg/l; dan kandungan nikel  yang mempunyai kepekatan sebanyak 4.2 mg/l iaitu melebihi had kepekatan yang dibenarkan iaitu 1.0 mg/l.
Bagi pertuduhan kedua, syarikat terbabit didapati gagal menjalankan pemantauan prestasi terhadap semua komponen sistem pengolahan efluen perindustrian.
Sementara itu, bagi pertuduhan ketiga pula, syarikat didapati telah gagal memastikan sistem pengolahan efluen perindustrian dikendalikan oleh orang yang berwibawa.

Bagi setiap satu pertuduhan, jika disabitkan kesalahan boleh dihukum tidak melebihi RM100,000 atau dipenjarakan selama tempoh tidak lebih daripada lima tahun atau kedua-duanya.
Sementara itu, Pengarah Jabatan Alam Sekitar Negeri Selangor , Nor Aziah Jaafar berkata, pihaknya akan mengambil tindakan tegas dan tiada kompromi kepada penjenayah alam sekitar.
“Saya juga ingin berterima kasih kepada orang awam yang membantu memberi maklumat tentang aktiviti-aktiviti yang mencemarkan alam sekitar.
“Justeru, saya menyeru orang awam untuk melaporkan sebarang aktiviti yang mencemarkan alam sekitar di talian bebas tol 1-800-88-2727 yang beroperasi 24 jam sehari atau emel ke [email protected] dan melalui portal e-aduan JAS di https://eaduan.doe.gov.my,” katanya. -K! ONLINE


KPN beri bayangan penggantinya
Oleh MUHD AFIQ AL-HAFIZ MAT YUSOF

25 Mac 2021, 6:37 pm
KUALA LUMPUR – Ketua Polis Negara, Tan Sri Abdul Hamid Bador memberi bayangan bahawa timbalannya, Datuk Seri Acryl Sani Abdullah Sani sebagai pengganti jawatannya.
Bagaimanapun Abdul Hamid berkata, keputusan tersebut terpulang kepada Perdana Menteri dan perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.
“Kebiasaannya, sesiapa yang menjadi timbalan akan naik menjadi Ketua Polis Negara namun keputusan tersebut terpulang kepada Yang-di Pertuan Agong kerana jawatan ini memerlukan perkenan baginda,” katanya ketika sidang akhbar selepas Majlis Pelancaran Portal dan Aplikasi Mobile My Bayar Saman di Bukit Aman di sini hari ini.
Pelantikan Abdul Hamid sebelum ini berkuatkuasa mulai 4 Mei 2019 hingga 3 Mei 2021, beliau yang kini berusia 60 tahun dilahirkan pada 7 Ogos 1958 dan telah memegang pelbagai jawatan dalam pasukan polis di peringkat daerah, negeri dan Ibu Pejabat Bukit Aman.
Antara jawatan yang pernah disandang beliau ialah Timbalan Ketua Polis Gombak, Ketua Cawangan Khas Negeri, Ketua Penolong Pengarah Bahagian Perisikan Luar (E3), Bahagian Ancaman Ekstrimis Luar, Timbalan Pengarah Cawangan Khas I dan Pengarah Cawangan Khas sejak Mei 2018.
Berdasarkan pengalaman yang luas dalam bidang kepolisian, Abdul Hamid mempunyai kompetensi dan daya tahan kepimpinan yang tinggi bagi meneruskan kesinambungan dan tanggungjawab menerajui pasukan Polis Diraja Malaysia.- K! ONLINE.


Kompaun tinggi jadikan rakyat Perak patuh SOP
Oleh ZAKI SALLEH

25 Mac 2021, 6:27 pm
IPOH – Tindakan mengenakan kompaun RM10,000 dilihat memberi impak positif apabila tahap pematuhan orang awam terhadap prosedur operasi standard (SOP) Perintah Kawalan Pergerakan Pemulihan (PKPP) di negeri ini dilihat semakin meningkat.
Dalam tempoh PKPP bermula 19 Mac hingga semalam, sebanyak 46 kompaun telah dikeluarkan menjadikan tahap pematuhan SOP di Perak adalah sebanyak 96 peratus.
Ketua Polis negeri, Datuk Pahlawan Mior Faridalathrash Wahid berkata, semasa tempoh Perintah Kawalan Pergerakan Bersyarat pada dua minggu lalu, jumlah yang dikenakan kompaun adalah 347 orang.
“Perbezaan angka ini menunjukkan satu petanda positif bahawa orang ramai semakin patuh terhadap aturan SOP bagi mencegah wabak Covid-19.
“Pada masa sama kita lihat trend jangkitan juga semakin berkurangan dan kita percaya ia adalah disebabkan tahap kepatuhan, justeru kita mahu warga Perak terus memainkan peranan mereka,” ujarnya.
Beliau berkata demikian semasa sidang akhbar pada Majlis Sepetang Bersama Media Perak Sempena Peringatan Hari Polis ke-214 di Mes Pegawai Kanan Polis di sini hari ini.

Majlis tersebut bagi menghargai sumbangan pihak media yang sering bekerjasama rapat dengan polis dalam menyampaikan maklumat-maklumat kepada masyarakat khususnya di negeri ini.
Dalam pada itu kata Mior Faridalathrash lagi, dalam tempoh PKPP ini sebanyak 28 lokasi sekatan jalan raya telah diadakan dengan kekuatan 309 anggota polis dan dibantu 198 anggota pasukan sahabat.
Katanya, polis Perak juga telah mengaturkan sebanyak 462 kumpulan pemantau pematuhan SOP dengan kekuatan kira-kira 1,134 pegawai polis dan 293 anggota pasukan lain.
“Pada masa sama, sehingga 23 Mac pula seramai 7,790 anggota dan pegawai polis di seluruh Perak telah menerima suntikan dos pertama vaksin Covid-19,” ujarnya.-K! ONLINE


Saman kini boleh dibayar secara dalam talian
Oleh MUHD AFIQ AL-HAFIZ MAT YUSOF

25 Mac 2021, 6:32 pm
KUALA LUMPUR – Orang ramai kini boleh membayar saman secara dalam talian menerusi Portal dan aplikasi MyBayar Saman yang dilancar Polis Diraja Malaysia (PDRM) pada tengah malam tadi.
Ketua Polis Negara, Tan Sri Abdul Hamid Bador berkata, menerusi portal dan aplikasi ini orang awam dapat melakukan pembayaran dalam talian tanpa perlu bersesak di kaunter-kaunter bayaran sedia ada.
“Sempena tarikh keramat Hari Polis ke-214, PDRM juga ingin menawarkan pengurangan saman sebanyak 50 peratus ke atas sama-saman yang terpilih bermula hari ini sehingga 11 April (18 hari) kepada mereka yang menggunakan portal dan aplikasi Mobil MyBayar Saman.
“Saman kompaun ini bagaimanapun dikecualikan ke atas enam kesalahan utama kesalahan trafik seperti melanggar lampu isyarat merah, memandu melebihi had laju ditetapkan, memotong garisan berkembar, menggunakan telefon semasa memandu dan memandu di lorong kecemasan,” katanya.
Beliau berkata demikian ketika Majlis Pelancaran Portal Dan Aplikasi Mobile MyBayar Saman yang turut dihadiri Timbalan Ketua Polis Negara, Datuk Seri Acryl Sani Abdullah Sani, Pengarah Jabatan Siasatan dan Penguatkuasaan Trafik, Datuk Azisman Alias di Bukit Aman di sini hari ini.
Mengulas lanjut, sejak aplikasi MyBayar Saman yang tidak dikenakan sebarang caj perkhidmatan dilancarkan pada pukul 12.01 tengah malam tadi, jumlah bayaran diterima sudah melebihi satu juta.

“Sebelum ini, pencapaian bayaran tanpa tunai oleh PDRM adalah rendah berbanding agensi kerajaan dan kementerian yang lain. Sebanyak 18.5 peratus pada 2019 berbanding purata pencapaian keseluruhan sektor awam sebanyak 62.9 peratus dengan sasaran 55 peratus hingga 60 peratus.
“Pada tahun lalu, Jabatan Siasatan dan Penguatkuasaan Trafik(JSPT) telah berjaya meningkatkan prestasi terimaan tanpa tunai sebanyak 46.7 peratus namun ia masuh belum mencapai sasaaran yang ditetapan sebanyak 70 peratus,” jelasnya.
Tambahnya, reka bentuk sistem MyBayar Saman telah diluluskan oleh Jawatankuasa Sistem Perakaunan Kerajaan Persekutuan, Jabatan Akauntan Negara pada 9 Disember 2020.
“Sementara resit dan dokumen kewangan pula diluluskan oleh Jawatankuasa Borang-Borang Kewangan, Kementerian Kewangan pada 26 Februari tahun ini.
“Orang ramai juga boleh melayari portal rasmi PDRM atau pautan http://mybayar.rmp.gov.my atau memuat turun aplikasi MyBayar saman melalui Google Playstore atau Apple Appstore,” jelasnya. – K! ONLINE.


41 kluster di institusi pendidikan
Oleh SITI A'ISYAH SUKAIMI

25 Mac 2021, 7:36 pm
PUTRAJAYA – Kementerian Kesihatan (KKM) mendedahkan sebanyak 41 kluster daripada 811 kluster yang dilaporkan bermula 1 Januari hingga hari ini melibatkan kluster di institusi pendidikan.
Ketua Pengarah Kesihatan, Tan Sri Dr. Noor Hisham Abdullah berkata, ia melibatkan sebanyak 2,228 kes iaitu 1,058 kes membabitkan pendidikan tinggi, menengah (631 kes), pra-sekolah dan rendah (419 kes) dan lain-lain (120 kes).
“Daripada 41 kluster tersebut, 15 kluster melibatkan pusat pengajian tinggi, 11 kluster sekolah menengah, 10 kluster pra-sekolah dan sekolah rendah serta lima kluster pusat tahfiz dan madrasah yang dilaporkan dalam tempoh hampir tiga bulan ini.
“Ini termasuklah tiga kluster baharu yang diumumkan pada hari ini iaitu Kluster Paloh Rambai, Kluster Merinding dan Kluster Persiaran Maktab,” katanya dalam satu kenyataan akhbar di sini hari ini.
Beliau berkata, KKM menyambut baik komitmen Kementerian Pendidikan (KPM) dalam memastikan pelajar tidak ketinggalan dan dapat mengikuti pembelajaran secara berterusan dalam keadaan yang selamat.
“Oleh itu KKM mengingatkan semua pihak terutamanya pentadbir, guru, ibu bapa atau penjaga, pengusaha kantin, pemandu kenderaan sekolah, serta pelajar untuk sentiasa patuh kepada prosedur operasi standard (SOP) dan Garis Panduan Pengurusan dan Pengoperasian Sekolah Dalam Norma Baharu,” ujarnya.

Dalam pada itu, Noor Hisham berkata, nasihat umum KKM perlu sentiasa diamalkan sebelum, semasa dan selepas waktu persekolahan manakala, langkah-langkah pencegahan dan kawalan juga boleh diambil di sekolah.
Ujarnya, ia termasuk pemakaian pelitup muka pada setiap masa, memastikan penjarakan sosial pelajar dan guru, mengamalkan kebersihan kendiri dengan kerap mencucu tangan dengan air dan sabun atau ‘hand sanitizer’ serta menjaga kebersihan persekitaran sekolah.
Selain itu, beliau berkata, semua warga sekolah perlu memastikan mereka sihat dan tidak bergejala semasa hadir ke sekolah.
“Bagi sekolah-sekolah dengan pelaporan jangkitan Covid-19 dalam kalangan warga sekolah, KPM perlu mempertimbangkan penutupan sekolah tersebut dengan segera bagi tujuan sanitasi dan untuk mengelakkan penularan jangkitan kepada warga sekolah yang lain,” katanya. -K! ONLINE


Penganggur dipercayai tokan dicekup polis
Oleh NOR AINNA HAMZAH

25 Mac 2021, 5:31 pm
JEMPOL – Seorang penganggur dipercayai tokan berjaya ditangkap polis dalam satu serbuan di Felda Pasoh 2, di sini, pagi kelmarin.
Ketua Polis Daerah Jempol, Superintendan Hoo Chang Hook berkata, serbuan dibuat di pondok kayu yang terletak di belakang sebuah rumah.
Menurutnya, hasil serbuan telah menemui tujuh peket plastik lutsinar pelbagai saiz berisi ketulan-ketulan disyaki dadah berbahaya jenis heroin dengan anggaran berat 73.65 gram.
“Turut ditemui empat peket lutsinar berisi ketulan jernih disyaki dadah berbahaya jenis syabu dengan anggaran berat 7.70 gram.
“Dalam serbuan ini, polis turut menyita sebuah motosikal jenis Yamaha Rxz dan suspek berusia 28 tahun yang positif dadah dalam ujian urin yang dijalankan kini ditahan reman bagi membantu siasatan,” katanya selepas Sambutan Peringatan Hari Polis ke-214 peringkat Ibu Pejabat Polis Daerah (IPD) Jempol, di sini, tadi.
Chang Hook berkata, kes berkenaan disiasat di bawah Seksyen 39B Akta Dadah Berbahaya (ADB) 1952 dan Seksyen 39A (1) ADB 1952.

Menurutnya, suspek dipercayai sudah terlibat dengan aktiviti penyalahgunaan dadah sejak dua tahun lalu dan mempunyai lima rekod jenayah lampau membabitkan dadah.
“Kita sentiasa akan berusaha untuk membanteras aktiviti penyalahgunaan dadah ini dan mengalu-alukan maklumat dari komuniti setempat bagi melaksanakan tugas ini. -K! ONLINE.


Hanya 27 peratus daftar untuk divaksin di Johor
Oleh MOHAMAD FAIZAL HASHIM

25 Mac 2021, 5:39 pm
JOHOR BAHRU – Kelancaran Pelaksanaan program vaksinasi penduduk di negeri ini akan memberi impak positif usaha pembukaan semula sempadan antara Malaysia dan Singapura.
Menteri Besar, Datuk Hasni Mohammad berkata, bagaimanapun katanya, jumlah rakyat yang berdaftar untuk proses vaksinasi melalui aplikasi MySejahtera hanya membabitkan kira-kira 700,000 individu iaitu 27 peratus sahaja daripada jumlah keseluruhan iaitu 2.56 juta.
“Jumlah ini kalau kita lihat masih lagi rendah. Kalau kita dapat daftar lebih ramai saya yakin usaha ini akan menyumbang kepada pembukaan sempada Malaysia dan Singapura dengan lebih cepat,” katanya.
Beliau berkata demikian kepada pemberita selepas merasmikan Muzakarah Pelan Pembangunan Mapan Johor 2030 di Pusat Islam Iskandar di sini hari ini.
Yang turut hadir ialah Pengerusi Jawatankuasa Hal Ehwal Agama negeri, Tosrin Jarvanthi dan Mufti Johor Datuk Yahya Ahmad.
Kelmarin, Menteri Luar, Datuk Seri Hishammuddin Hussein dan rakan sejawatnya, Dr. Vivian Balakrishnan melakukan pertemuan di Putarajaya yang bersetuju mempercepatkan program vaksinasi masing-masing.

Ini termasuk rakyat Malaysia yang menetap di Singapura dan rakyat Singapura yang menetap di Malaysia.
Hishammuddin berkata, dengan lebih ramai rakyat melalui proses vaksinasi memudahkan usaha Wisma Putra dan Kementerian Luar Singapura untuk memudahcara, dan menyelaras usaha berkenaan.
Dalam pada itu, Hasni berkata, usaha meningkatkan pendaftaran proses vaksinasi perlu dipertingkatkan di peringkat daerah dengan membuka pusat-pusat pendaftaran.
Jelasnya, inisiatif tersebut secara tidak langsung menggalakkan lebih ramai penduduk dibantu dari segi membuat pendaftaran bagi program vaksinasi tersebut.
“Ia tidak seharusnya diserahkan kepada kerajaan sahaja sebaliknya ketua kampung dan pemimpin masyarakat perlu membantu serta memainkan peranan supaya lebih ramai menerima vaksin,” jelasnya.
Terdahulu, Menteri Besar selesai mengambil suntikan kedua vaksin pada pukul 10.51 pagi tadi di Pusat Pemberian Vaksin Johor Bahru di Dewan Muafakat Johor, Taman Adda, di sini.
Menurutnya, beliau mahu rakyat di negeri ini turut mengambil langkah yang sama bagi memastikan sasaran 80 peratus penduduk mendapat vaksin tercapai. -K! ONLINE


PKPD di dua kampung di Kota Belud, Sabah
Oleh AHMAD SHAHERMAN SHAMSURI

25 Mac 2021, 5:35 pm
PETALING JAYA – Dua kampung di Kota Belud, Sabah iaitu Kampung Lebak Moyoh dan Kampung Siasai Tamu akan dikenakan Perintah Kawalan Pergerakan Diperketatkan (PKPD) mulai esok.
Menteri Kanan Keselamatan, Datuk Seri Ismail Sabri Yaakob berkata, PKPD di dua kawasan itu dilaksanakan selepas berlaku peningkatan kes secara mendadak dengan kadar kebolehjangkitan dalam komuniti adalah tinggi.
Katanya, Kementerian Kesihatan (KKM) telah melaksanakan 89 ujian saringan di Kampung Lebak Moyoh dan daripada jumlah itu sebanyak sembilan kes positif Covid-19 telah direkodkan.
“Manakala, sebanyak 77 ujian saringan telah dilaksanakan di Kampung Siasai Tamu dan tujuh kes positif telah dilaporkan di lokaliti ini.
“Setelah membuat penilaian risiko bersama pelbagai agensi dalam Jawatankuasa Teknikal PKP dan atas nasihat KKM, kerajaan bersetuju melaksanakan PKPD di dua kampung itu mulai esok hingga 8 April depan,”katanya dalam satu kenyataan di sini hari ini.
Mengulas lanjut, Ismail Sabri berkata, Pelaksanaan PKPD ini untuk memudahkan KKM melaksanakan saringan secara bersasar ke atas semua penduduk serta mengawal pergerakan dan penularan jangkitan dalam komuniti.-K! ONLINE


Terengganu haram penjualan telur penyu sepenuhnya
Oleh MOHD AZLI ADLAN

25 Mac 2021, 5:25 pm
KUALA NERUS – Terengganu akan mengharamkan sepenuhnya penjualan telur penyu di negeri ini menjelang akhir tahun ini sebagai komitmen memastikan kelestarian reptilia hampir pupus itu.
Pengerusi Jawatankuasa Pertanian, Industri Makanan, Perladangan, Komoditi dan Pembangunan Luar Bandar Terengganu, Dr Azman Ibrahim berkata, bagi tujuan itu, Enakmen Penyu Terengganu 1951 (Pindaan 1987) akan dipinda pada masa terdekat.
“Kita sedar Terengganu satu-satunya negeri yang masih membenarkan penjualan telur penyu di negara ini.
“Sebelum ini, larangan hanya melibatkan telur penyu belimbing tetapi spesies lain (agar, lipas dan karah) dibenarkan menyebabkan ia dijual secara terbuka termasuk di Pasar Payang, Kuala Terengganu,” katanya pada program Pemuliharaan Penyu di Pantai Mak Kepit, Pulau Redang dekat sini hari ini.
Azman berkata, selain larangan sepenuhnya penjualan telur penyu, penguatkuasaan bagi mengatasi isu pencerobohan dan gangguan sarang penyu di negeri ini juga akan diperketatkan.
Jelas beliau, pindaan enakmen tersebut akan dibentangkan sekiranya Sidang Dewan Undangan Negeri boleh dilakukan pada bulan November ini.

“Sepanjang tempoh peralihan itu, peniaga Pasar Payang dinasihatkan agar mengurangkan penjualan telur penyu secara beransur-ansur manakala pengguna pula disaran boleh mula berhenti membelinya,” katanya. – K! ONLINE.


IPT diseru bersama kerajaan pulihkan sektor pendidikan tinggi
Oleh MOHAMAD NAUFAL MOHAMAD IDRIS

25 Mac 2021, 5:28 pm
SHAH ALAM- Institusi pengajian tinggi (IPT) diseru untuk bersama kerajaan bagi memulihkan sektor pendidikan tinggi yang terjejas akibat pandemik Covid-19.
Menteri Pengajian Tinggi, Datuk Seri Dr. Noraini Ahmad berkata, penutupan semua IPT pada Mac sehingga Julai tahun lalu mengakibatkan aktiviti pengajaran dan pembelajaran 1.2 juta orang pelajar termasuk 130,000 pelajar antarabangsa terjejas.
“Pihak universiti, kolej awam dan swasta terpaksa mengubah kaedah pengajaran dan pembelajaran secara tiba-tiba kepada mod Pengajaran dan Pembelajaran di Rumah (PdPR).
“Kita terpaksa melakukan perubahan ini atas desakan pandemik tersebut lantas perlu menggunakan segala teknologi sedia ada untuk memastikan sistem pengajaran dan pembelajaran tidak terhenti,” katanya kepada pihak media selepas merasmikan majlis MSU International Fashion Collection 2021 di Management & Science University (MSU) di sini, hari ini.
Menurutnya, kerajaan sentiasa mengalu-alukan idea kreatif daripada semua pusat pengajian bagi memastikan sistem pengajaran dan pembelajaran dapat diteruskan pada zaman pandemik ini.
Pada Mac tahun lalu, Kementerian Pengajian Tinggi (KPT) telah melarang semua aktiviti termasuk akademik dilakukan secara bersemuka sehingga 31 Disember tahun lalu.

Namun pada Januari lalu, KPT kemudiannya telah membenarkan pusat pengajian dibuka kepada pelajar secara berperingkat sejak 1 Mac lalu dengan mengikut pengajaran dan pembelajaran secara fizikal dan dalam talian.
Sementara itu, Presiden MSU, Prof. Tan Sri Dr. Mohd. Shukri Ab. Yajid berkata, pihaknya telah mengambil pelbagai langkah bagi memastikan semua pelajar dan tenaga pengajarnya mengikuti prosedur operasi standard (SOP) yang telah ditetapkan kerajaan.
Selain itu, MSU juga turut melakukan pelbagai program membantu masyarakat yang tinggal berhampiran dengannya dan petugas barisan hadapan bagi membendung penularan virus Covid-19.
“Ini termasuk sumbangan 6,000 pakaian peralatan perlindungan diri (PPE) kepada beberapa hospital di sekitar Lembah Klang.
“Kita juga telah mengagihkan 100 liter cecair pembasmi kuman kepada pelajar sekolah dan kilang yang berdekatann MSU,” katanya. -K!ONLINE.


Wanita belah perut dan keluarkan bayi rakan
Oleh KOSMO!

25 Mac 2021, 5:29 pm
BOGOTA, COLOMBIA – Seorang wanita yang tergamak membelah perut dan mengeluarkan bayi dari rahim rakannya ditahan polis kelmarin selepas berbulan bersembunyi, lapor akhbar Daily Star.
Mariluz Mosquera, 49, ditahan dalam satu serbuan di sebuah rumah selepas polis mengaitkannya dengan jenayah tersebut dengan cara mengenalpasti lokasi barang kemas yang dimiliki oleh mangsa, Yulexis Valecillos.
Menurut Pejabat Peguam Negara Colombia, dalam kejadian pada 8 September 2020 itu, Valecillos yang sedang hamil anak ketiga bercadang untuk berjumpa Mosquera bersama seorang lelaki lain, Luis Victoria, yang merupakan rakan subahatnya.
Mosquera berjanji untuk menghadiahkan ibu kepada dua anak itu pakaian baharu buat bayinya yang bakal lahir.
Valecillos yang ketika itu sedang hamil 35 minggu mati diserang dengan pisau oleh Victoria.
Ibu muda itu sepatutnya bersalin pada 17 atau 18 September 2020, namun Mosquera  dan Victoria terlebih dahulu telah membelah perutnya dan mengeluarkan bayinya.

Ketika ditahan, Victoria memberitahu pihak berkuasa bahawa dia menyembunyikan mayat Valecillos yang sudah dikerat di dalam beberapa bungkus beg plastik sebelum membuangnya ke dalam tasik.
Mayat wanita malang yang sudah dikerat-kerat itu kemudiannya ditemui pada 15 Februari 2021, tiga hari sebelum Victoria ditangkap.
Menurut polis, Mosquera dalam pada itu memalsukan kandungannya dengan tujuan untuk mendapatkan sokongan kewangan daripada keluarga mendiang suaminya.
Dia turut pergi ke hospital untuk mendapatkan bantuan perubatan pada 8 September 2020 dengan memberitahu petugas kesihatan bahawa dia baru sahaja melahirkan seorang anak perempuan di rumah.
Bagaimanapun, hasil pemeriksaan doktor mendapati wanita itu berbohong dan dia disahkan tidak mengandung serta tiada tanda-tanda melahirkan anak.
Kedua-dua Victoria dan Mosquera disabitkan atas kesalahan menculik dan membunuh.
Suami Valecillos yang sebelum itu melaporkan kehilangan isterinya akhirnya dipertemukan semula dengan bayi perempuannya, Charlotte pada 22 Oktober selepas menjalani ujian asid deoksiribonukleik (DNA). – Agensi


54 individu ditahan ingkar SOP
Oleh AHMAD SHAHERMAN SHAMSURI

25 Mac 2021, 5:51 pm
PETALING JAYA – Seramai 41 individu ditahan atas kesalahan ingkar prosedur operasi standard (SOP) Perintah Kawalan Pergerakan (PKP) menerusi operasi pematuhan di seluruh negara semalam.
Menteri Kanan Keselamatan Datuk Seri Ismail Sabri Yaakob berkata, daripada jumlah itu, 28 individu telah dikompaun, manakala 13 lagi direman.
“Antara kesalahan yang direkodkan ialah gagal menyediakan peralatan/merekod diri/pelanggan (24) dan tidak memakai pelitup muka (7).
“Turut dikesan adalah kesalahan rentas negeri/daerah tanpa kebenaran (5), tiada penjarakan fizikal (2) dan lain-lain (3),”katanya dalam satu kenyataan di sini hari ini.
Sementara itu, dalam kenyataan sama, Ismail Sabri memaklumkan Ops Benteng semalam berjaya menahan sembilan orang pendatang asing tanpa izin (PATI) dan merampas dua buah kenderaan darat.
Katanya, pihak berkuasa turut mengesan 96 buah bot dan kapal di perairan negara melalui enam aktiviti penglihatan.

“Seramai enam PATI turut diusir melalui dua aktiviti pengusiran,” jelas beliau. -K! ONLINE


Mayat berseluar dalam dijumpai tersangkut pohon kayu
Oleh MOHD YUNUS YAKKUB

25 Mac 2021, 6:14 pm
KUALA LANGAT – Mayat seorang lelaki ditemui tersangkut pada sebatang pohon kayu di tebing sungai Batu Hampar Jugra, Banting di sini hari ini.
Ketua Polis Daerah Kuala Langat, Superintendan Azizan Tukiman berkata, penemuan mayat berusia 30an lengkap memakai baju-T dan berseluar dalam itu dimaklumkan orang awam kira-kira pukul 10.20 pagi.
Katanya, pihaknya meminta bantuan daripada anggota bomba untuk mengeluarkan mayat berkenaan.
“Berdasarkan pemeriksaan, mayat itu hanya memakai baju-T dan seluar dalam serta tidak mempunyai dokumen pengenalan diri.
“Mayat mangsa dibawa ke Hospital Banting untuk bedah siasat,” katanya ketika dihubungi hari ini.
Jelas beliau, siasatan lanjut masih dijalankan dan setakat ini kes diklasifikasikan sebagai mati mengejut. -K!ONLINE


100 buah kapal bersauh secara haram
Oleh KHAIRUL MOHD. ALI

25 Mac 2021, 6:17 pm
JOHOR BAHRU – Kira-kira 100 buah kapal dagang antarabangsa dikesan bersauh secara haram di perairan Johor Timur, dekat sini setiap hari sejak 10 Januari tahun ini hingga semalam.
Ketua Pengarah Maritim Malaysia (APMM), Datuk Mohd. Zubil Mat Som berkata, kira 50 peratus daripada kapal itu berdaftar di negara Singapura.
Jelasnya, antara kapal yang melakukan kesalahan itu adalah membabitkan kapal tangki, kapal kargo serta kapal penumpang.
“Kebanyakan kapal ini dipercayai bersauh di perairan negara kerana tidak dapat meneruskan perjalanan akibat ketiadaan tempahan perjalanan kerana pandemik Covid-19.
“Namun apabila mereka berbuat demikian, mereka mengganggu laluan pelayaran di Selat Melaka yang mungkin boleh menyebabkan kemalangan seperti perlanggaran kapal,” katanya.
Beliau berkata demikian dalam sidang akhbar yang diadakan di Ibu Pejabat Maritim Malaysia Negeri Johor, di sini hari ini.

Menurut Mohd. Zubil, selain risiko kemalangan, pihaknya juga bimbang kapal terbabit akan melakukan kesalahan jenayah seperti pembuangan minyak secara haram atau aktiviti penyeludupan.
“Sehubungan itu, APMM telah melancarkan Operasi Khas Jangkar Haram selama 10 hari bagi membanteras ratusan buah kapal yang bersauh secara haram di perairan Johor Timur bermula semalam.
“Operasi ini melibatkan seramai 175 pegawai dan anggota beserta lima buah Kapal Maritim, empat bot ronda, dua buah helikopter dan dua unit Pasukan Tindakan Khas bagi meningkatkan keberhasilan operasi,” ujarnya.
Tambah beliau, sejak operasi dilancarkan, pihaknya telah menahan lima buah kapal sebagai amaran kepada kapal-kapal lain untuk segera meninggalkan kawasan perairan negara. -K! ONLINE


Suspek kes samun taska penagih dadah
Oleh TENGKU DANISH BAHRI TENGKU YUSOFF

25 Mac 2021, 5:53 pm
KUALA TERENGGANU – Suspek kes samun bersenjatakan senapang angin di sebuah taska di Kuala Berang, Hulu Terengganu pada Selasa lalu telah dikenalpasti.
Ketua Polis Terengganu, Datuk Roslee Chik berkata, siasatan awal mendapati lelaki berusia 40-an itu juga merupakan penagih dadah.
“Kita juga percaya senapang angin yang digunakan dalam kejadian samun itu merupakan buatan sendiri.
“Identitinya sudah dikenalpasti dan kita percaya usaha untuk memberkasnya akan berhasil pada masa terdekat,” katanya ketika ditemui selepas menghadiri sambutan Hari Polis ke-214 peringkat Terengganu di Ibu Pejabat Kontinjen (IPK) Terengganu di sini hari ini.
Kosmo! semalam melaporkan seorang wanita tergamam apabila taska diusahakannya diceroboh seorang penjenayah sehingga dia kerugian RM8,000.
Tambah membuatkan Khatijah Ali, 58, cemas , lelaki berkenaan turut mengacukan selaras senapang angin di arah dia dan cucunya yang berusia dua tahun.

Dalam kejadian pukul 9.30 malam itu, dua beg tangan milik wanita tersebut dan anak perempuannya yang mengandungi wang tunai hampir RM4,000, dua utas rantai leher dan dua bentuk cincin telah dilarikan penjenayah yang memakai topi keledar bertutup penuh berkenaan. – K! ONLINE


Operasi keluarkan mayat lelaki di Gunung Tabai diteruskan
Oleh ALICIA JOHNY KUEH

25 Mac 2021, 5:00 pm
KUCHING – Pasukan penyelamat akan meneruskan operasi mencari dan menyelamat (SAR) untuk mengeluarkan mayat lelaki yang terperangkap di dalam lubang gua di Gunung Tabai, Bau di sini berikutan permintaan keluarga mangsa.
Ketua Polis Daerah Bau Poge Nyaon mengatakan keluarga mangsa meminta mayat mangsa untuk diambil supaya pengebumian dapat dilakukan.
“Kami akan meneruskan operasi sehingga esok untuk mendapatkan mayat. Namun, jika usaha itu tidak berhasil, kami harus meyakinkan keluarga mangsa untuk menamatkan operasi,” katanya ketika ditemui di lokasi kejadian hari ini .
Operasi hari kedua (hari ini) bermula sekitar pukul 10.40 pagi dengan seramai 18 lelaki memasuki lubang masuk gua dengan kedalaman kira-kira 80 meter.
Sehingga pukul 12.30 tengah hari, Ketua Bomba Daerah Bau, Pegawai Kanan Penguasa Bomba Tawang Lingem memaklumkan bahawa tiga anggota keluarga mangsa, yang merupakan sebahagian daripada pasukan SAR, telah masuk ke dalam lubang di mana mayat itu berada.
“Tubuh mangsa yang telah hancur dihempap oleh batu besar menjadi cabaran bagi kita untuk mengeluarkan mayat.

“Namun, kami akan terus berusaha mengeluarkan mayat mangsa dengan kaedah ‘shoring’,” katanya.
Pasukan SAR diketuai oleh komander Penguasa Bomba I Yusri Basri dengan kekuatan 15 anggota bomba dan penduduk kampung setempat serta dibantu oleh pihak polis dan Sarawak Forestry Corporation (SFC).
Mangsa yang dikenali sebagai Martin Mat Tapa, 25, dipercayai memasuki lubang gua terbabit bersama dua orang saudaranya dengan niat untuk mencari batu emas sekitar pukul 2 pagi Rabu lalu.
Semasa kejadian, sebuah batu besar tiba-tiba runtuh dan menghempap Martin dan memerangkap ketiga-tiga mangsa.
Tidak lama kemudian, dua saudara Martin itu berjaya keluar dan memberitahu keluarganya sekitar pukul 5 pagi.
Operasi SAR diaktifkan sekitar pukul 11 pagi setelah menerima laporan polis dua jam sebelumnya -K! .ONLINE.


Bapa jual bakso sambil kendong anak
Oleh KOSMO!

25 Mac 2021, 5:09 pm
JAKARTA – Seorang penjual bakso di Indonesia meruntun hati netizen apabila gambarnya sedang menjual hidangan tradisional itu sambil menggendong anak tular di media sosial, lapor Suara.com, baru-baru ini.
Menurut kapsyen gambar yang dimuat naik di laman Instagram @igtainmentt itu, penjual bakso itu terpaksa membawa bayi lelakinya ketika berniaga kerana isterinya dipercayai lari dari rumah.
“Kasihan melihat pengorbanan seorang ayah yang sanggup menggendong anak ketika bekerja gara-gara isteri lari meninggalkan mereka berdua.
“Jika anda terjumpa gerai pak cik ini, belilah baksonya sebagai tanda sedekah,” tulis pemilik akaun Instagram.
Muat naik tersebut menyatakan bahawa penjual bakso itu selalu berniaga di sekitar Jalan Swadaya Perusahaan Listrik Negara (PLN) Klender Jakarta Timur.
Lelaki itu menjual bakso sambil menggendong anak di belakang menggunakan kain lusuh.

Selesai berniaga, penjual bakso ini akan menolak gerai baksonya bersama-sama anak yang dikendong untuk pulang ke rumah.
Melihat keterangan gambar itu, netizen mula membanjiri ruangan komen dengan doa buat penjual bakso.
“Besar sungguh pengorbanan seorang bapa untuk membesarkan anak. Sampai hati isterinya yang meninggalkan suami dan anak sendirian,” komen seorang pengguna media sosial.
“Supaya penjual bakso ini dimurahkan rezeki dan jualannya sentiasa habis setiap hari,” tulis seorang lagi. – Agensi


Jakoa,KKM usaha pujuk 16,000 Orang Asli Kelantan terima vaksin
Oleh AIMUNI TUAN LAH

25 Mac 2021, 5:15 pm
GUA MUSANG – Jabatan Kemajuan Orang Asli (Jakoa) akan bekerjasama dengan Kementerian Kesihatan (KKM) bagi meyakinkan kira-kira 16,000 Orang Asli di negeri ini untuk mendaftar sebagai penerima Program Imunisasi Covid-19 Kebangsaan (PICK).
Pengarah Jakoa Kelantan/Terengganu, Shafie Abas berkata, menerusia inisiatif itu, pihaknya berusaha meningkatkan pemahaman dan memperbetulkan persepsi masyarakat Orang Asli yang dilaporkan menolak vaksin selepas terpengaruh dengan pandangan negatif wargamaya di media sosial.
Jelas beliau, para pemimpin Orang Asli akan diberikan taklimat terlebih dahulu sebelum pihak Jakoa melaksanakan langkah seterusnya dengan masuk ke kampung-kampung untuk memberi penerangan berkaitan vaksin Covid-19.
“Kita berharap penghulu dan Pengerusi Jawatankuasa Pembangunan Kampung Orang Asli (JPKKOA) akan menyampaikan maklumat yang diterima kepada masyarakat kampung.
“Jika penyampaian maklumat yang, kita dapat memastikan seramai 16,000 Orang Asli di Kelantan mendaftar sebagai penerima vaksin,” katanya pada sidang akhbar di Dewan Orang Ramai Jubli Perak Kuala Betis di sini hari ini.
Terdahulu, beliau menghadiri Program Taklimat Vaksinasi Covid-19 kepada Kepimpinan Penghulu dan Pengerusi JPKKOA Negeri Kelantan yang disampaikan Pegawai Perubatan Klinik Kesihatan Kuala Betis, Dr. Siti Sarah Salahuddin.

Hadir sama, Ahli Dewan Undangan Negeri (ADUN) Galas, Mohd. Syahbuddin Hashim dan Ketua Penghulu Orang Asli Kelantan, Bidi Ronggeng.
Sementata itu, Bidi mengakui, sebilangan besar komuniti Orang Asli di kawasan pedalaman negeri ini menolak suntikan vaksin Covid-19 selepas terpengaruh dengan propaganda negatif menerusi media sosial.
Katanya, terdapat beberapa pihak menyalurkan maklumat salah mengenai vaksin melalui aplikasi WhatsApp dan Facebook menyebabkan Orang Asli mula ragu-ragu dan seterusnya menolak suntikan vaksin.
“Kami selaku pemimpin Orang Asli akan memperbetulkan perkara terbabit supaya masyarakat Orang Asli memahami kepentingan vaksinasi dan lebih bersikap terbuka dalam perkara ini,” katanya. -K! ONLINE.


76 mangsa banjir dipindahkan di Kuantan
Oleh MOHD. SHAHRULANOOR ISHAK

25 Mac 2021, 4:54 pm
KUANTAN – Seramai 76 mangsa daripada 28 keluarga di daerah ini dipindahkan ke pusat pemindahan sementara semalam selepas rumah mereka dinaiki air susulan hujan lebat berterusan sejak Isnin lalu.
Pengarah Angkatan Pertahanan Awam Malaysia (APM) Pahang, Che Adam A. Rahman berkata, kesemua mangsa yang dipindahkan melibatkan Kampung Pandan dan Kampung Sungai Pinang di sini.
“Pada pukul 7.30 malam semalam, kita menerima maklumat kawasan rendah dilimpahi air Sungai Kuantan dan sejumlah rumah penduduk telah dinaiki air.
“Sehubungan itu, operasi menyelamat dan memindahkan mangsa-mangsa ke tempat selamat telah dilaksanakan,”katanya dalam kenyataan hari ini.
Menurut Che Adam semua mangsa dari Kampung Pandan ditempatkan di Dewan Mat Kilau serta Dewan Serba Guna Kampung Pandan manakala mangsa banjir di Kampung Sungai Pinang dipindahkan ke Pusat Pemindahan Sementara Sungai Pinang.
Sementara itu, Jabatan Meteorologi meramalkan tiga daerah di negeri ini iaitu Kuantan, Pekan dan Rompin akan terus mengalami hujan lebat sehingga esok.

Jabatan itu turut mengeluarkan amaran cuaca peringkat waspada bagi daerah Maran dekat sini serta Kemaman, Terengganu.
Selain itu, amaran cuaca waspada turut dikeluarlan di dua daerah di Johor iaitu Mersing dan Kota Tinggi.-K! ONLINE.


Sindiket Fly By Night baru beroperasi empat bulan tumpas
25 Mac 2021, 4:23 pm
KUALA LUMPUR – Baru empat bulan beroperasi namun sindiket penipuan ‘Fly By Night’ yang mensasarkan kedai komputer, elektrik dan elektronik akhirnya tumpas dengan penangkapan
tujuh suspek termasuk seorang pesara guru wanita baru-baru ini.
Tiga lelaki warga Pakistan, seorang warga India manakala tiga warga tempatan yang berusia lingkungan 29 tahun hingga 58 tahun itu diberkas menerusi tiga serbuan di sekitar lembah Klang dan Negeri Sembilan bermula 11 hingga 14 Mac lalu.
Timbalan Ketua Polis Kuala Lumpur, Datuk Yong Lei Choo berkata, tangkapan terhadap kesemua suspek dilakukan selepas polis menerima 14 laporan yang dibuat mangsa termasuk daripada seorang pengurus kewangan yang kerugian sebanyak RM48,801.60.
Menurutnya, bertindak di atas maklumat, polis dari Bahagian Siasatan Jenayah Komersial Ibu Pejabat Polis Daerah (IPD) Dang Wangi menahan pesara guru dan menantunya selepas nama mereka dikesan didaftarkan atas sebuah syarikat yang berhubung kait dengan sindiket tersebut.
“Hasil soal siasat ke atas kedua-duanya, polis menggerakkan serbuan di Negeri Sembilan dan berjaya memberkas seorang lelaki Pakistan yang memiliki taraf Pemastautin Tetap (PR).
“Selang sehari kemudian, empat lagi suspek berjaya dicekup, tiga daripada diberkas di lobi sebuah hotel manakala seorang lagi suspek di sebuah restoran di Dang Wangi,” ujarnya ketika sidang akhbar di IPD Dang Wangi, di sini hari ini.

Beliau memberitahu, polis sekali lagi membuat serbuan pada hari yang sama di dua unit kondominium di Jalan Puchong dan berjaya merampas 30 barangan berupa pelbagai peralatan komputer, komputer riba, barangan elektrik, elektronik dan beberapa dokumen yang digunakan sindiket untuk tujuan penipuan.
“Kesemua barangan tersebut termasuk wang tunai berjumlah RM121,420 telah dirampas yang dianggarkan keseluruhannya bernilai RM500,000,” ujarnya.
Katanya lagi, semakan mendapati sindiket yang diketuai lelaki Pakistan itu telah memperdaya sebanyak 12 syarikat yang menjual peralatan komputer, barangan elektrik, elektronik dan kedai perkakasan di sekitar Lembah Klang dan Pulau Pinang.
“Modus operandi sindiket adalah membeli barangan elektrik dan elektronik dengan membuat bayaran menggunakan cek ‘post-dated’ bertempoh dua minggu sebelum mangsa boleh menunaikan cek berkenaan,” ujarnya.
Kes disiasat mengikut Seksyen 420 Kanun Keseksaan kerana disyaki terlibat di dalam kegiatan penipuan. – K! ONLINE.


Tiada kelonggaran buat penjaja jalanan di Kelantan
Oleh ROHANA MOHD. NAWI

25 Mac 2021, 4:19 pm
KOTA BHARU – Polis tidak bercadang untuk mempertimbangkan rayuan para penjaja jalanan supaya diberi kelonggaran berniaga di persimpangan lampu isyarat di negeri ini.
Ketua Polis Kelantan, Datuk Shafien Mamat berkata, ini kerana, aktiviti tersebut berisiko dan membahayakan pengguna jalan berdasarkan siasatan dan aduan orang ramai.
Katanya, polis menerima rungutan pengguna jalan raya khususnya penunggang motosikal yang mengakui nyaris terlanggar penjaja jalanan itu.
Ujarnya, ada dalam kalangan penunggang motosikal mendakwa terlibat dalam kemalangan kecil ekoran tidak nampak kehadiran penjaja terbabit di celah-celah kenderaan.
“Kita sudah memberi tempoh sebulan untuk penjaja terbabit menjalankan perniagaan dengan kaedah lain dan bukan lagi dengan cara menjaja di kawasan lampu isyarat.
“Aktiviti ini bukan sahaja membahayakan pengguna jalan raya malah kepada penjaja itu sendiri,” katanya ketika ditemui pemberita selepas Majlis Sambutan Peringatan Hari Polis ke-214 Tahun 2021, Peringkat Kontinjen Kelantan di Ibu Pejabat Polis Kontinjen (IPK) Kelantan di sini hari ini.

Dalam majlis sama, Shafien turut menyampaikan surat penghargaan kepada 23 petugas media daripada pelbagai agensi di Kelantan.
Mengulas lanjut, Shafien berkata, penjaja terbabit boleh berniaga seperti biasa tetapi bukan di persimpangan lampu isyarat kerana mereka bakal berdepan tindakan saman.
Katanya, bagaimanapun, beliau telah mengarahkan anggota bahagian trafik supaya tidak terus menyaman, sebaliknya memberi nasihat dan amaran terlebih dahulu kepada penjaja terbabit.
“Dalam masa sama, saya berharap orang ramai supaya sama-sama mendidik para penjaja ini. Jika mahu ambil tindakan saman, hari-hari boleh ambil tetapi kita juga mahu mendidik mereka.
“Saya faham dengan pelbagai kekangan hari ini, memang orang ramai masing-masing hendak mencari duit. Tetapi jangan sampai membahayakan pengguna jalan raya, ” ujarnya. – K! ONLINE.


1,360 kes baharu
Oleh SITI A'ISYAH SUKAIMI

25 Mac 2021, 4:26 pm
PUTRAJAYA – Sebanyak 1,360 kes baharu dilaporkan hari ini menjadikan jumlah kes positif Covid-19 di Malaysia sebanyak 338,168 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, Selangor melaporkan kes harian tertinggi sebanyak 356 kes, diikuti oleh Sarawak sebanyak 308 kes dan Johor sebanyak 129 kes.
“Seterusnya, Pulau Pinang (113 kes), Kuala Lumpur (98 kes), Perak (71 kes), Sabah (70 kes), Kelantan (63 kes), Negeri Sembilan (49 kes), Kedah (44 kes) dan Melaka (32 kes).
“Negeri berikutnya ialah Pahang (10 kes), Putrajaya (lapan kes), Terengganu (enam kes) dan Labuan (tiga kes),” katanya pada ciapan Twitter beliau di sini hari ini.
Ujarnya lagi, negeri Perlis tidak melaporkan kes positif baharu hari ini. -K!ONLINE


Polis Pahang siasat helikopter rentas negeri
Oleh NIK SUKRY RAMLI

25 Mac 2021, 5:19 pm
KUANTAN – Polis Pahang menjalankan siasatan sama ada helikopter yang terhempas di Lapangan Terbang Sultan Abdul Aziz Subang semalam mendapat kebenaran merentas negeri atau pun tidak.
Ketua Polis Pahang, Datuk Seri Abdul Jalil Hassan berkata, polis juga sedang menyiasat sama ada juruterbang dan empat penumpang kenderaan udara itu mematuhi prosedur operasi standard (SOP) dan dibenarkan berlepas dari Sungai Lembing dekat sini.
“Siasatan masih dilakukan dan kita bekerjasama dengan Pihak Berkuasa Penerbangan Awam Malaysia (CAAM) untuk mendapat kepastian berhubung hal ini.
“Sehubungan itu saya harap orang ramai tidak membuat sebarang spekulasi selagi siasatan belum berakhir,”katanya selepas sambutan Hari Polis ke-214 di Dewan Jubli Perak Sultan Ahmad Shah di sini, hari ini.
Yang hadir sama Menteri Besar, Datuk Seri Wan Rosdy Wan Ismail.
Semalam sebuah helikopter Airbus AS350 B3 yang dikendalikan juruterbang dan empat penumpang terhempas berhampiran hangar Airbus Lapangan Terbang Sultan Abdul Aziz Shah, Subang.

Pesawat persendirian itu dikatakan berlepas dari Sungai Lembing, Kuantan pada pukul 8.30 pagi untuk penerbangan persendirian ke Subang melalui Maran, Temerloh, Karak dan Batu Caves.
Difahamkan lima mangsa terbabit dalam insiden itu dalam keadaan stabil dengan dua daripadanya mengalami kecederaan dan helikopter berkenaan tidak mengalami kebakaran. – K! ONLINE.


Doa Ustaz Don buat bakal pengantin Neelofa, Haris
Oleh KOSMO!

25 Mac 2021, 4:53 pm
PETALING JAYA – Seperti memberi bayangan Neelofa bakal menamatkan zaman bujang pada hujung minggu ini, pendakwah bebas, Ustaz Don Daniyal mendoakan selebriti terkenal itu menjadi isteri solehah kepada Haris Ismail.
Ucapan positif tersebut ditulisnya dalam satu entri terbaharunya usai menjalani pengambaran sebuah program terbaharu NtoN bersama Neelofa dan Nabil hari ini.
Dalam tulisannya, Ustaz Don mendoakan Neelofa dan Haris disatukan dalam satu majlis yang penuh keberkatan.
USTAZ Don menulis ucapan tersebut dalam satu entri Instagramnya hari ini.
“Untuk Neelofa, saya doakan untuk hari mendatang, agar disatukan dalam keberkatan, dihimpunkan dengan orang baik.
“Diberi pilihan itu pilihan yang baik. Semoga Neelofa menjadi isteri solehah dan kepada Haris jaga perhiasan dunia yang baik Allah SWT beri ini,” tulisnya.
Menerusi perkongsian tersebut, Ustaz Don turut memuat naik dua keping gambar dia bersama Neelofa dan Nabil Ahmad.

Sehingga hari ini, Neelofa, 32, menjadi perhatian seluruh rakyat Malaysia kerana ramai yang ternanti-nanti pengumuman tentang tarikh pernikahannya.
Hari ini, Kosmo! Online melaporkan jari pelakon drama Suri Hati Mr. Pilot itu berinai merah seperti yang terlihat dalam InstaStorynya. – K! ONLINE


Dadah bernilai RM360,000 dalam bungkusan teh dirampas
Oleh KOSMO!

25 Mac 2021, 5:11 pm
Oleh KHAIRULMIZAN YAHYA
KUANTAN – Taktik setu sindiket yang menyembunyikan dadah dalam bungkusan teh gagal mengaburi pihak polis yang berjaya merampas 10 bungkusan dadah bernilai RM360,000 dalam satu operasi di Jalan Bentong-Karak dekat sini, Ahad lalu.
Ketua Polis negeri, Datuk Seri Abd. Jalil Hassan berkata, dalam operasi kira-kira pukul 8.20 malam itu polis turut menahan dua lelaki berumur 58 dan 28 tahun di sebuah stesen minyak.
“Hasil pemeriksaan sebuah kenderaan telah menemukan 10 bungkusan teh yang diletakkan di dalam guni yang mana setiap bungkusan teh itu mengandungi satu paket lut sinar berisi serbuk dan ketulan jernih dipercayai dadah jenis syabu.
“Pihak polis turut merampas wang tunai berjumlah lebih RM40,000 serta menyita tiga buah kenderaan jenis Toyota Vellfire, Honda Jazz dan Volkswagen Wald,”katanya dalam sidang akhbar di Ibu Pejabat polis Kontinjen (IPK) Pahang, di sini, hari ini.
Tambahnya, nilai rampasan dadah berkenaan dianggarkan kira-kira RM360,000 manakala jumlah keseluruhan rampasan dan sitaan dianggarkan lebih RM660,000.

Menurut Abd. Jalil kes berkenaan disiasat mengikut Seksyen 39B Akta Dadah Berbahaya 1952 yang boleh membawa hukuman mati jika sabit kesalahan.
Katanya, suspek yang mempunyai rekod lampau melibatkan kesalahan dadah dan jenayah direman selama tujuh hari untuk siasatan lanjut.
“Hasil siasatan mendapati sindiket ini memperoleh bekalan dadah daripada Lembah Klang sebelum diedarkan ke seluruh negeri ini dan mereka aktif melakukan kegiatan itu sejak dua bulan lalu,”ujarnya. -K! ONLINE.


Didakwa baling batu-bata ke arah kereta bapa mertua
Oleh MUHAMMAD AYMAN GHAFFA

25 Mac 2021, 3:35 pm
KOTA BHARU – Seorang penganggur didakwa di Mahkamah Majistret di sini hari ini atas pertuduhan melakukan perbuatan khianat dengan membaling batu-bata ke arah kereta bapa mertuanya pada Isnin lalu.
Tertuduh, Tuan Khairul Aiman Tuan Khairuddin,23, bagaimanapun mengaku tidak bersalah selepas pertuduhan terhadapnya dibacakan oleh jurubahasa di hadapan Majistret Mohd. Izuddin Mohd. Shukri.
Mengikut pertuduhan, tertuduh didakwa telah melakukan khianat terhadap harta benda milik Che Mahdi Che Lah, 62, dengan cara membaling batu-bata ke arah keretanya sehingga menyebabkan kerugian melebihi RM25.
Kesalahan itu dilakukan oleh tertuduh di sebuah rumah di belakang Sekolah Menengah Kebangsaan Kok Lanas di sini kira-kira pukul 12.50 tengah malam pada 22 Mac lalu.
Tertuduh didakwa mengikut Seksyen 427 Kanun Keseksaan yang memperuntukkan hukuman penjara tidak lebih lima tahun atau denda atau kedua-duanya jika sabit kesalahan.
Pendakwaan dikendalikan oleh Timbalan Pendakwa Raya, S. Gayathri manakala tertuduh diwakili peguam, Siti Syaerah Meor Zulkifli Auni.

Terdahulu, Gayathri meminta tiada jaminan ditawarkan ekoran bimbang tertuduh mengganggu mangsa yang juga merupakan ahli keluarganya.
Siti Syaerah dalam rayuannya memohon ikat jamin yang rendah kerana tertuduh yang merupakan pemegang kad orang kelainan upaya (OKU) masalah pembelajaran dan ditanggung sepenuhnya oleh kedua ibu bapa.
“Anak guam saya mempunyai rekod menghidap bipolar dan sedang dalam fasa mengambil ubat. Sehubungan dengan itu, kami juga sedang menunggu laporan terbaharu berkaitan penyakit itu dari Hospital Universiti Sains Malaysia, Kubang Kerian,” katanya.
Mahkamah membenarkan jaminan sebanyak RM5,000 dengan seorang penjamin dengan syarat tertuduh tidak menggangu mangsa dan saksi pendakwaan.
Tertuduh membayar ikat jamin yang ditetapkan dan kes disebut semula pada 6 Mei depan. – K! ONLINE.


Geng Taufiq tumpas
Oleh IVAN AMIRUL

25 Mac 2021, 4:15 pm
PENAMPANG – Tindakan dua lelaki termasuk seorang remaja memecah masuk sebuah premis kedai di daerah ini membawa padah apabila berjaya ditahan selang beberapa jam selepas melakukan aktiviti jenayah.
Dikenali sebagai Geng Taufiq, kedua-dua suspek berkenaan terdiri dari seorang lelaki tempatan berusia 31 tahun manakala seorang lagi adalah remaja warganegara Filipina berumur 13 tahun.
Ketua Polis Daerah Penampang, Deputi Superitendan Mohd Haris Ibrahim berkata penangkapan kedua-dua suspek terbabit sekaligus menyelesaikan lapan kes pecah masuk dan curi membabitkan premis perniagaan sekitar Beverly Hill serta Bundusan.
“Semua suspek ditahan berikutan kita menerima satu laporan pecah masuk sebuah kedai yang dibuat oleh seorang lelaki selepas mendapati pintu kedai jenis ‘roller shutter telah dirosakkan selain terdapat kesan umpil ketika mahu membuka pintu kedai sekitar jam 7.30 pagi pada Isnin lalu.
“Pengadu juga mendapati seutas jam tangan miliknya sudah hilang selain terkejut melihat keadaan barang-barang dalam kedai turut berselerak.
“Bagaimanapun, hasil siasatan lanjut membawa kepada penahanan dua lelaki terbabit di pintu masuk sebuah pusat beli-belah kira-kira jam 9 pagi hari sama,” katanya ketika sidang media selepas Sambutan Hari Polis ke 214 Peringkat Ibu Pejabat Polis Daerah (IPD) Penampang, dekat sini, hari ini.

Mengulas lanjut, Mohd Haris menyatakan modes operandi geng berkenaan adalah mensasarkan premis perniagaan samaada restoran, kedai runcit dan kedai perkakasan.
Menurut beliau, premis yang menjadi sasaran akan dipecah masuk dengan mengumpil serta mematahkan kunci pintu jenis ‘roller shutter’ menggunakan pemutar skru yang diubahsuai.
“Kumpulan ini dikesan mula aktif melakukan kegiatan jenayah pecah masuk dan curi sekitar awal Januari tahun ini.
“Setiap hasil curi dipercayai digunakan suspek untuk bersuka ria termasuklah menginap di hotel-hotel sekitar bandar raya Kota Kinabalu,” katanya.
Dalam pada itu, Mohd Haris memaklumkan semua suspek direman selama empat hari bermula 23 sehingga 26 Mac depan.
Kes disiasat di bawah Seksyen 457 Kanun Keseksaan atas kesalahan pecah masuk dan curi. -K! ONLINE.


Anggota polis cedera terkena tembakan pistol sendiri
Oleh ROSLIZA MOHAMED

25 Mac 2021, 3:55 pm
KOTA BHARU – Seorang anggota polis berpangkat konstabel cedera pada bahagian paha kiri selepas terkena tembakan ketika sedang mengosongkan peluru pistolnya di Balai Polis Meranti, Pasir Mas dalam satu kejadian pada pukul 11.30 malam tadi.
Ketua Polis Kelantan, Datuk Shafien Mamat berkata, kejadian berlaku ketika anggota terbabit selesai bertugas dan sedang menyimpan senjata api yang digunakan olehnya.
“Ketika sedang mengosongkan peluru pistol, senjata api milik anggota berusia 29 tahun itu tiba-tiba meletup dan melepaskan satu das tembakan sehingga terkena pada paha kiri mangsa.
“Seorang lagi anggota yang berada di lokasi telah membantu mangsa yang sudah berlumuran darah untuk dibawa ke hospital,” katanya.
Beliau berkata demikian ketika ditemui pemberita selepas Majlis Sambutan Peringatan Hari Polis ke-214 Tahun 2021, Peringkat Kontinjen Kelantan di Ibu Pejabat Polis Kontinjen (IPK) Kelantan di sini hari ini.
Mengulas lanjut, menurut Shafien, mangsa kini sedang dirawat di Hospital Raja Perempuan Zainab II di sini dan dilaporkan berada dalam keadaan stabil.

Ujarnya, siasatan terperinci akan dibuat bagi mengetahui punca sebenar kejadian sama ada disengajakan atau membabitkan perkara lain.
Tambahnya, polis sudah membuka kertas inkuiri polis (siasatan dalaman) melibatkan kes itu. – K! ONLINE.


“Saya ditembak tiga kali, ditetak enam kali oleh pengganas Sulu,” – Deputi Superintendan Mohamad Hasnal Jamil
Oleh DIYANATUL ATIQAH ZAKARYA

25 Mac 2021, 4:03 pm
MELAKA – “Saya telah ditembak tiga kali, satu di perut yang menembusi badan belakang dan dua di lengan. Walaupun parah, setelah saya nampak pegawai saya Superintendan Ibrahim Lebar (dinaikkan pangkat kepada Asisten Komisioner) masih bernyawa, saya gagahkan diri untuk menyelamatkannya.
“Namun, beliau akhirnya ‘gugur’ ditepi saya,” kongsi Deputi Superintendan Mohamad Hasnal Jamil.
Peristiwa berdarah pada 2 Mac 2013 yang berlaku kira-kira pukul 7.30 malam, di perkampungan air, Kampung Simunul, Semporna, Sabah itu akan terus disimpannya rapi dalam ingatan dan disemat kemas di dada sebagai salah seorang pejuang negara.
Mohamad Hasnal merupakan salah seorang pegawai dari di Cawangan Khas (SB) Bukit Aman yang dihantar ke Semporna dalam Op Daulat bagi menghapuskan militan Royal Security Force (RSF) yang cuba merampas Sabah dengan dakwaan ia merupakan tanah wilayah kesultanan Sulu.
Katanya, pertempuran itu berlaku selepas pasukan negara dapat menghidu pergerakan RSF, yang diasaskan oleh Jamalul Kiram III, di Kampung Simunul dan rancangan mereka untuk menawan Ibu Pejabat Polis (IPD) Semporna. – K! ONLINE.


Polis Sabah bersiap siaga isu kenyataan Kim Yu-Song
Oleh IVAN AMIRUL

25 Mac 2021, 4:07 pm
KOTA KINABALU – Polis Sabah memaklumkan tiada sebarang insiden atau gangguan berkaitan isu kenyataan Kaunselor Kedutaan Korea Utara di Malaysia, Kim Yu-Song.
Pesuruhjaya Polis Sabah, Datuk Hazani Ghazali berkata, bagaimanapun pihaknya sentiasa bersiap siaga dan memantau sebarang perkembangan susulan perkara itu ketika ini.
“PDRM juga sentiasa bekerjasama rapat dengan agensi penguatkuasaan lain di negeri ini sebagai usaha memastikan keadaan keselamatan masyarakat di Sabah terjamin.
“Ia termasuklah perkongsian maklumat dari semasa ke semasa mengenai keselamatan atau kemungkinan sebarang ancaman susulan isu terbabit.
“Bagaimanapun, keadaan keselamatan di Sabah sekarang masih berada di tahap terbaik dan kita meneruskan tugasan harian seperti biasa dalam menjaga keselamatan di seluruh negeri,” katanya ketika sidang akhbar selepas Sambutan Hari Polis Peringkat Ibu Pejabat Polis Kontinjen (IPK) Sabah di Dataran Kawad IPK hari ini.
Terdahulu, Ketua Polis Negara, Tan Sri Abdul Hamid Bador mengarahkan semua Pesuruhjaya Polis, Ketua Polis Negeri dan Pengarah Jabatan PDRM untuk memantau perkembangan semasa isu Korea Utara.

Menurut beliau, PDRM perlu mengambil langkah berwaspada bagi mengelakkan sebarang kemungkinan kejadian yang tidak diingini berlaku di negara ini.
“PDRM sentiasa mengambil pendekatan untuk berhati-hati kerana banyak insiden isu keselamatan yang dikaitkan dengan negara Korea Utara,” katanya. -K! ONLINE.


Didenda RM10,000, penjara cuba rasuah polis
Oleh ASLIZA MUSA

25 Mac 2021, 3:59 pm
IPOH – Bekas kakitangan Majlis Perbandaran Taiping (MPT) dijatuhi hukuman penjara sembilan bulan dan didenda RM10,000 oleh Mahkamah Sesyen di sini hari ini selepas didapati bersalah merasuah anggota polis pada Julai tahun lalu.
Tertuduh, R. Lingeswaran, 38, juga berdepan hukuman penjara dua minggu lagi sekiranya gagal membayar denda berkenaan.
Hukuman tersebut dijatuhkan setelah Lingeswaran yang merupakan pegawai am rendah di pihak berkuasa tempatan (PBT) itu mengaku bersalah di hadapan Hakim S. Indra Nehru.
Mengikut pertuduhan, Lingeswaran didakwa memberi suapan iaitu wang tunai berjumlah RM350 kepada Sarjan Som Nek Euat yang bertugas di Bahagian Penguatkuasaan Trafik Ibu Pejabat Polis Daerah (IPD) Taiping di sekitar Jalan Tupai, Taiping pada pukul 9.20 malam, 13 Julai 2020.
Suapan itu diberikan sebagai dorongan untuk Som Nek Euat tidak mengambil tindakan undang-undang ke atas lelaki itu kerana menghalang tugas penjawat awam bagi menjalankan pemeriksaan terhadap dirinya.
Pendakwaan dibuat mengikut Seksyen 17(b) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24(1) akta yang sama. -K! ONLINE.


Kilang, hostel jadi PPV di Selangor
Oleh MOHD YUNUS YAKKUB

25 Mac 2021, 3:42 pm
SHAH ALAM – Kilang dan hostel pekerja di Selangor akan dijadikan sebagai Pusat Pemberian Vaksin (PPV) khususnya dalam fasa kedua dalam memudahkan urusan memulihkan ekonomi khususnya di negeri ini.
Menteri Penyelaras Program Imunisasi COVID-19 Kebangsaan, Khairy Jamaluddin Abu Bakar berkata, perkara itu telah dipersetujui pihaknya dan Menteri Besar Selangor, Datuk Seri Amirudin Shari dengan jemaah menteri telah mengarahkan beliau sendiri agar memberikan tumpuan kepada Selangor sebagai negeri pemacu ekonomi negara.
Katanya, langkah itu susulan negeri ini pada ketika ini masih ada kadar jangkitan tinggi terutama di kawasan industri.
“Kita akan senaraikan kilang dan bekerjasama dengan mereka untuk melaksanakan pemberian vaksin di kilang dan hostel. Jadi, mereka tidak perlu keluar ke PPV.
“Setakat ini, terdapat 90 PPV di Selangor dan kita akan menambah PPV itu bergantung kepada penghantaran vaksin dari luar negara,” katanya pada sidang akhbar di sini.
Terdahulu, beliau menghadiri mesyuarat badan bertindak Program Imunisasi Covid-19 Kebangsaan peringkat Selangor yang dipengerusi bersama Amirudin, hari ini.

Khairy turut memaklumkan beliau akan membuat pengumuman kategori-kategori lain untuk fasa kedua Program Imunisasi Covid-19 Kebangsaan (PICK) fasa kedua pada Isnin depan.
“Ada kumpulan dikategorikan sebagai barisan hadapan ekonomi dan kumpulan lain yang telah dipersetujui dalam Jawatankuasa Khas Jaminan Akses Bekalan Vaksin.
“Keutamaan PICK fasa kedua ini tetap kepada warga emas, Orang Kelainan Upaya (OKU) dan individu mempunyai penyakit kronik walaupun pendaftaran mereka kurang mendapat sambutan,” jelasnya.
Ketika ditanya berkenaan pembelian vaksin oleh kerajaan negeri Selangor, Khairy menegaskan sedia membantu dari sudut tersebut yang amat dialukan dalam menampung pertambahan vaksin yang disediakan kerajaan Persekutuan.
Sementara itu, Amirudin memberitahu, perkara difokuskan adalah memastikan PICK fasa pertama dapat diselesaikan pada April ini dengan 83 peratus proses itu telah berjaya diselesaikan, logistik terutama PPV dan mempertingkatkan proses pendaftaran terutama kepada warga emas dan kelompok yang mempunyai penyakit kritikal.
“Kita menyambut baik pengumuman Khairy untuk mempercepatkan proses vaksinasi untuk industri agar sektor itu dapat beroperasi dengan kapasiti penuh. Kita mempunyai 120 syarikat dengan lebih tiga juta pekerja di Selangor yang menjadi sumber pendapatan kepada negara keseluruhannya,” katanya. -K! ONLINE


Polis Kelantan tawar diskaun 50 peratus saman trafik
Oleh ROSLIZA MOHAMED

25 Mac 2021, 3:39 pm
KOTA BHARU – Orang ramai yang mempunyai saman melibatkan kesalahan lalu lintas di negeri ini boleh membuat semakan dan pembayaran dengan diskaun sebanyak 50 peratus bagi tempoh dua minggu bermula hari ini hingga 8 April depan.
Ketua Polis Kelantan, Datuk Shafien Mamat berkata, dalam tempoh itu, urusan pembayaran saman boleh dilakukan pada hari bekerja sahaja iaitu Ahad hingga Khamis di kaunter bermula pukul 8.30 pagi hingga 4 petang.
“Kaunter bayaran saman dibuka di Ibu Pejabat Polis Daerah (IPD) Kota Bharu, IPD Tumpat, IPD Pasir Mas, IPD Bachok, IPD Machang, IPD Pasir Puteh, IPD Tanah Merah, IPD Kuala Krai, IPD Jeli dan IPD Gua Musang.
“Diskaun sebanyak 50 peratus bagaimanapun tidak sah kepada pesalah trafik yang termasuk dalam status tertentu iaitu berstatus kes bicara di mahkamah, kesalahan potong barisan serta saman kemalangan pada tahun ini dan tahun lalu,” katanya.
Beliau berkata demikian ketika ditemui selepas Majlis Sambutan Peringatan Hari Polis ke-214 Tahun 2021, Peringkat Kontinjen Kelantan di Ibu Pejabat Polis Kontinjen ( IPK) Kelantan di sini hari ini.
Menga Shafien berkata, diskaun itu juga tidak boleh digunakan kepada individu yang berstatus waran tangkap, saman melibatkan lori dan saman berkaitan ubah suai ekzos yang dikeluarkan mulai 1 Mac lalu.

Tambahnya, orang ramai yang bakal berurusan di kaunter bagi urusan pembayaran saman perlu mengamalkan penjarakan fizikal dan memakai pelitup muka. – K! ONLINE.